गणतंत्र दिवस 2015 के पहिले के साँझ दिहल राष्ट्रपति के संबोधन भोजपुरी में – Anjoria\nJan 26, 2015 गणतंत्र दिवस, भोजपुरी अनुवाद, राष्ट्रपति के संबोधन\nगणतंत्र दिवस 2015 के पहिले के साँझ दिहल राष्ट्रपति के संबोधन\n66वां गणतंत्र दिवस के पहिले के साँझ हम रउरा सभे के एह दिन के बधाई देत बानी, खास क के हमनी के सेना, अर्धसेना, अउर भितरी सुरक्षा में लागल अपना जवानन के.\n26 जनवरी के दिन हमनी के देश का यादगार में एगो स्थायी जगहा राखेला काहें कि इहे दिन रहल जहिया आधुनिक भारत के जनम भइल रहे. महात्मा गाँधी के नैतिक आ राजनैतिक अगुअई में राष्ट्रीय कांग्रेस साल 1929 में अंगरेजन से पूरा आजादी के मांग करे वाला ‘पूर्ण स्वराज’ के संकल्प पारित कइले रहुवे. 26 जनवरी, 1930 का दिने गाँधी जी पूरा देश में आजादी के दिन का रूप में मनावे वाला समारोहन के आयोजन करवले रहन. ओही दिन से, देश तब हर साल एह दिन के आजादी के किरिया लेत आइल रहे जबले देश के पूरा आजादी मिल ना गइल.\nठीक बीस बरीस बाद साल 1950 में हमनी के अपना देश के आधुनिकता के एलान करे वाला संविधान के अंगीकार कइले रहीं. ई एगो विडम्बना रहल कि ओकरा दू बरीस पहिले गाँधी जी शहीद हो गइल रहीं बाकिर आधुनिक दुनिया का सोझा भारत के आदर्श बनावे वाला संविधान के ढाँचा उनहीं के विचार पर रचाइल रहे. एकर मूल चार गो सिद्धान्तन पर बा; लोकतंत्र, मजहब के आजादी, मरद मेहरारू के बरोबरी, आ गरीबी के जाल में फँसल लोग के बाहर निकालल. एह मूल बातन के संवैधानिक दायित्व बना दिहल गइल. देश के शासकन ला गाँधी जी के मंत्र सरल बाकिर ताकतवर रहे – जब कबो मन में शंका होखो तब ओह गरीब आ सबले कमजोर के चेहरा याद करीं जेकरा के रउरा देखले होंखी आ फेर अपना से पूछीं कि का एहसे ओह आदमी के भूख आ पीड़ा से कवनो राहत मिल पाई. समावेशी विकास का जरिए गरीबी मेटावे के हमनी के संकल्प ओही दिशाईं एगो डेग होखे के चाहीं.\nपिछला बरीस कई तरह से खास रहल. खास कर एह ला कि तीस बरीस बाद जनता स्थाई सरकार ला एगो अकेला गोल के पूरा बहुमत देत सत्ता में ले आवे ला वोट दिहलसि. आ एह जरिए देश के शासन के गठबन्हन राजनीति के मजबूरियन से आजाद क दिहलसि एह चुनाव के फैसला से चुनल सरकार के नीति बनावे आ ओह नीतियन के लागू करवावे खातिर कानून बना के जनता के दिहल आपन डचन पुरावे के जनादेश मिलल बा. वोटर आपन काम क दिहलें, अब ई चुनल लोग के दायित्व बा कि एह भरोसा के सम्मान करसु. ई वोट एगो साफ, कुशल, कारगर, लैंगिक समानता वाला, पारदर्शी, जवाबदेह आ नागरिकन ला सहज शासन खाति रहुवे.\nकाम करे वाली विधायिका का बिना शासन संभव नइखे. विधायिका जनता के मनसा देखावेले. ई एगो अइसन मंच ह जहाँ तरीका से बातचीत-बहस करत प्रगतिशील कानून बना के जनता के मनसा पुरावे वाला तंत्र रचावल चाहीं. एहला भागीदारन का बीच मतभेद मेटावेे आ बने वाला कानूनन पर समहर के सहमति बनावे के जरूरत होला. बिना चरचा करवले कानून बनवला से संसद के कानून बनावे वाली भूमिका के धक्का चहुँपेला. एहसे जनता के विश्वास टूटेला. ई ना त लोकतंत्र ला नीक होला आ ना ही एह कानूनन से जुड़ल नीतियन ला.\nपंडित जवाहरलाल नेहरू, सरदार पटेल, सुभाष चंद्र बोस, भगत सिंह, रवीन्द्र नाथ टैगोर, सुब्रह्मण्यम भारती आ अइसने अनेके लोग के बेवसाय आ नजरिया भलही अलग-अलग रहुवे बाकिर ऊ सभे देशभक्तिए के भाषा बोलल. हमनी का अपना आजादी ला राष्ट्रीयता के महान योद्धन के करजदार बानी जाँ. हम ओह भुलाईल बिसरावल बहादुर लोगो के प्रणाम करत बानी जे लोग भारत माता के आजादी ला आपन कुर्बानी दे दिहल. बाकिर हमरा दुख होला जब मेहरारूवेन के हिफाजत के बात होला तब ओकर आपने जामल भारत माता के सम्मान ना करे. बलात्कार, हत्या, सड़कन पर छेड़छाड़, अपहरण, आ दहेज हत्या जइसन अत्याचार मेहरारूवन के मन में अपना घरो में डर पैदा क दिहले बा. रवीन्द्र नाथ टैगोर मेहरारूवन के ना सिरिफ घरे के जोति मानत रहलें, ऊ त एह लोग के खुद आत्मा के प्रकाश मानत रहले. महतारी-बाप, शिक्षक आ नेता का रूप में हमनी से कहाँ कवन चूक हो गइल जे हमहन के जामल सभ्य व्यवहार आ मेहरारूवन ला सम्मान भुला दिहलें. हमनी का बहुते कानून बनवले बानी जा, बाकिर जइसन कि एक बेर बेंजामिल फ्रैंकलिन कहले रहीं, ‘न्याय के मकसद तबले पूरा ना होखी जबले उहो लोग ओतने तकलीफ महसूस करी जइसन तकलीफ भुगते वाला महसूस करेलें.” हरेक भारतीय के किरिया लेबे के चाहीं कि हर तरह के अनेत से मेहरारूवन के रक्षा करीहें. उहे देश दुनिया के ताकत बन सकेला जवन अपना मेहरारूवन के इज्जत देला आ ओहनी के बेंवतगर बनावेला.\nभारत के संविधान लोकतंत्र के पवित्र किताब ह. ई अइसन भारत के सामाजिक-आर्थिक बदलाव के राह देखावेवाला ह जवन पुरनका जमाना से बहुलता के इज्जत देत आइल बा, सहनशीलता के पक्ष लिहले बा आ अलग अलग समुदायन का बीचे सद्भाव के बढ़ावा दिहले बा. बाकिर एह मूल्यन के हिफाजत बहुते सावधानी से आ मुस्तैदी से कइला के जरूरत बा. लोकतंत्र में समाईल आजादी कबो-कबो पागलपना वाला प्रतिस्पर्धा का रूप में अइसन तकलीफदेह हालात बना देला जवन हमनी के परंपरागत सुभाव से उलटा होला. बोली के हिंसा चोट चहुँपावेले आ लोगन के दिल घवाहिल क देले. गाँधी जी कहले रहीं कि मजहब एकता के ताकत होले, हमनी का एकरा के टकराव के जरिया ना बना सकीं.\nभारत के सौम्य शक्ति का बारे में बहुते कुछ कहल जाला बाकिर एह तरह के वैश्विक माहौल में, जहाँ बहुते दे मजहबी हिंसा के दलदल में धँसत जात बाड़े, भारत के सौम्य शक्ति के सबले मजगर नमूना मजहब आ राज-व्यवस्था का बीच नाता के हमनी के परिभाषा में लउकेला. हमनी का हमेशा मजहबी बरोबरी पर आपन भरोसा जतवले बानी जा जहाँ कानून का सोझा हर मजहब बरोबर होला आ हर संस्कृति एक दुसरा से मिल के एगो सहीदिशा में चलेवाला गतिशीलता रचेले. भारत के प्रज्ञा हमहन के सिखावेले – एकता ताकत ह, प्रभुता कमजोरी.\nअलग अलग देशन का बीच के टकराव सीमा के खूनी हद में बदल दिहले बावे आ आतंकवाद के बुराई के उद्योग बना दिहले बा. फसाद आ हिंसा हमनी के सीमा से घुसपैठ करत बा. शांति, अहिंसा आ निमना पड़ोसी वाला भावना हमनी के विदेश नीति के बुनियादी तत्व होखे के चाहीं बाकिर हमनी का अइसन दुश्मनन से गाफिल रहे के जोखिम ना उठा सकीं जा जे समृद्ध आ समतावाला भारत का ओर हमनी के बढ़े का राह में बाधा चहुँपावे ला कवनो हद ले जा सकेला. हमनी में अपना जनता के खिलाफ लड़ेवाला एह सूत्रधारन के हरावे के ताकत, भरोसा आ जिद्द मौजूद बा. सिवान पर युद्ध विराम के बार बार लँघला आ फसादी हमलन के जवाब कारगर कूटनीति आ भेदल ना जा सकेवाला सुरक्षा प्रणाली से देबे के चाहीं. दुनिया के फसाद के एह सराप से लड़े में भारत के साथ देबे के चाहीं.\nआर्थिक बढ़न्ती लोकतंत्र के इम्तिहान होले. साल 2015 उमीदन के साल हवे. आर्थिक संकेतक बहुते आशा देबे लायक बाड़ी सँ. बाहरी सेक्टर के मजबूती, राजकोष के मजगर बनावे का दिशाईं बढ़्ती, दाम में कमी, विनिर्माण का क्षेत्र में सुधार के शुरुआती संकेत आ पिछला साल खेती के उपज में कीर्तिमान हमहन के अर्थव्यवस्था खातिर नीमन संकेत देत बाड़ी सँ. साल 2014-15 के पहिला दुनू तिमाही में5फीसदी से अधिका के विकास दर, 7-8 फीसदी विकास दर का दिशा में शुरुआती बदलाव देखावत बा.\nकवनो समाज के सफलता ओकरा मूल्यन, संस्थानन आ शासन के स्तंभन के बनल रहला आ बेंवतगर होखल दुनू से नापल जाला. हमहन के राष्ट्रीय गाथा के एकरा अतीत के सिद्धांतन आ आधुनिक उपलब्धियन से आकार मिलल बा आ आजु ई अपना बेंवत के जगा के भविष्य बनावे ला तत्पर हो गइल बा.\nहमहन के राष्ट्रीय महत्वाकांक्षा बा भारत के जनता के जीवन स्तर तेजी से उठावल आ ज्ञान, देशभक्ति, करुणा, ईमानदारी आ कर्तव्यबोध माने वाला पीढ़ी तइयार कइल. थाॅमस जैफरसन कहले रहन, ‘सगरी जनता के शिक्षित आ सूचना संपन्न बनाईं. … ऊहे लोग हमनी के आजादी के रक्षा करे के भरोसा दे सकीहें.’ हमनी के अपना शैक्षिक संस्थानन में सबले बेहतर गुणवत्ता बनावे ला काम करे के चाहीं जेहसे कि आगे चल के 21वीं सदी के ज्ञान क्षेत्र के अगुअन में आपन जगहा बना सकीं जा. हम खास क के ई कहल चाहब कि किताब आ पढ़े के संस्कृति पर बेसी जोर दीहिं जा जे ज्ञान के कक्षा से बाहर आगा ले ले जाव आ कल्पनाशीलता के तात्कालिकता आ उपयोगितावाद के दबाव से आजाद करे. हमनी के आपस में एक दोसरा से जुड़ल अनगिनत विचारधारन से बनल सिरजनगर देश बने के चाहीं. हमहन के नवहियन के अइसन ब्रह्मांड के, प्रौद्योगिकी आ संचार में पारंगत होखे का दिशाईं अगुआ बने के चाहीं जहाँ आकाश बेसिवान वाला पुस्तकालय बन गइल बा आ रउरा हथेली में मौजूद कंप्यूटर में महत्वभरल मौका रउरा के तिकवत बा. 21वीं सदी भारत के मुट्ठी में बा.\nअगर हमनी का अपना नुकसानदेह आदत आ सामाजिक बुराईयन से अपना के लगाता साफ करे के अपना बेंवत के इस्तेमाल ना करब त भावी हमनी का सोझा होखला का बावजूद हमनी के पकड़ से बाहर हो जाई. पिछलका सदी में, एहमें से अनेके आदत आ बुराई खतम हो चुकल बाड़ी सँ, कुछ बेअसर हो गइल बाड़ी सँ बाकिर बहुते अबहियों मौजूद बाड़ी सँ. हमनी का एह साल दक्खिन अफ्रीका से महात्मा गाँधी के वापसी के सदी मनावत बानी जा. हमनी का गाँधी जी से सीखल कबो ना छोड़ब. साल 1915 में उहाँ के जवन पहिला काम कइले रहीं ऊ रहल आपन आँख खुलल राखल बाकिर आपन मुँह बन्द राखल. एह सीख के अपनावल नीमन रही. जब हम साल 1915 के बाद करत बानी, जवन कि सहिए बा, त हमनी के साल 1901 में, जब गाँधी जी अपना पहिला छुट्टी में घरे आइल रहीं, कइल गाँधी जी के एगो काम पर नजर डाले के चाहीं. ओह साल कांग्रेस के अधिवेशन कलकत्ता में बोलावल रहुवे जवन ओह घरी ब्रिटिश भारत के राजधानी रहुवे. गाँधी जी एगो बइठक खातिर रिपोन काॅलेज गइल रहीं. ओहिजा देखनी कि बइठक में आइल लोग सगरी जगहा गंदा क दिहले बा. ई देख के दुखी गाँधी जी सफाईवाला के आवे के इंतजार ना करत खुदे झाड़ू उठवनी आ ओह जगहा के साफ क दिहनी. साल 1901 में उहाँ के देखावल राह पर केहू ना चलल. आई, 114 बरीस बाद हमनी का ओह राह पर चले के शुरुआत करीं आ एगो महान पिता के लायक बच्चा बन जाईं जा.\nभाषण हिन्दी में सुनीं.\n(गणतंत्र दिवस के पहिले का साँझ देशवासियन के दिहल राष्ट्रपति प्रणव मुखर्जी के संबोधन के भोजपुरी अनुवाद. कवनो भूल-चूक ला अगताहे माफी मँगला का साथ. भोजपुरी के संवैधानिक मान्यता दिआवे खातिर लागल लोग के हर मौका पर अइसन कुछ कइला के जरूरत बा जवना से भोजपुरी के बेंवत के पता लाग सके. )\nOne thought on “गणतंत्र दिवस 2015 के पहिले के साँझ दिहल राष्ट्रपति के संबोधन भोजपुरी में”\nबहोत खुसी लागल भोजपुरी में साहित्य न्यूज़ पढ़के मिळत बा ..आपने के बहोत बधाई बा ..आगे भी लागल रही ..हमारो छोट प्रयाश बा भोजपुरी के छबि सुधारे के ..कृपया like करें ..https://www.facebook.com/pages/Hamar-Birgunj-अपन-बिरगंज/1570479806529469\nLeaveaReply to mithilesh chaurasiya\tCancel reply


October 2014 – Page3– Anjoria\nभोजपुरी सिनेमा जगत से जुड़ल लोग अपना अकिल के कमी डुगडुगी पीट के दुनिया के बतावत रहेले. कबो कवनो कलाकार के बालीवुड के कवनो कलाकार के नकल बतावल जाला त कबो हिन्दी के कवनो मशहूर फिलिम के नकल बनावे के एलान कइल जाला. मजे के बाति ई होला कि खुदपूरा पढ़ीं…\n– डॉ॰ उमेशजी ओझा आज पुरा देश शहीद दिवस मना रहल बा. सभ राज्य अपना-अपना राज्य के शहीद के श्रद्वांजलि देत शहीदन के ईयाद करत बा. आज हमरा मन में एगो सवाल उठत बा कि आखिर वर्दी पहिनते एगो पुलिस कर्मी के खुद के आदमी होखे के अधिकार खतम होपूरा पढ़ीं…\n– ओेमप्रकाश अमृतांशु शंख नाद गरजन सुनावऽ, मिलके जोर लगावऽ आवऽ दियावा जरावऽ, भोजपुरी के भईया . ओका-बोका तिन तड़ोका, घुघुआ के हई माना तार काटो-तरकुल काटो, ढ़ेरन खेल-खजाना, चुट्टा-चुट्टी, बुढ़िया कब्ड्डी, से नेहिया लगावऽ आवऽ दियावा जरावऽ, भोजपुरी के भईया . अद्भूत कला के रूप, कोहबर-पिड़ियां के लेखनवा, मारिपूरा पढ़ीं…\nआजु बतकुच्चन लिखे बइठल बानी त खबर में बाँट-बखरा के चरचा गरम बा आ हम सोचत बानी कि बाँट-बखरा कि बाट-बखरा. बखरा के चरचा का पहिले बाट आ बाँट के चरचा क लिहल जरूरी लागत बा. बखरा कई तरह से हो सकेला आ बाँट के आ बाट से तउल केपूरा पढ़ीं…


सिवान जिला में पादरी समेत दू जने के हत्या – टटका खबर\nसिवान जिला में शुक का दिने एगो पादरी समेत दू आदमी के हत्या क दीहल गइल.\nपुलिस बतावत बिया कि मैरवा इलाका के मिशन कम्पाउंड मुहल्ला में रहे वाला साठ साल के पादरी सुनील डेविड के छूरा भोंक के हत्या क दीहल गइल. ओह घरी ऊ अपना रेडियो दुकान मे बइठल रहले.\nएगो दोसरा घटना मे मुफस्सिल थाना के महादेवा मुहल्ला के सत्तर साल के बासुदेव मिश्रा के पहिले से घात लगा के बइठल अपराधी गोली मार दीहले. बासुदेव मिश्रा अपना पत्नी का साथे एगो मठ से वापिस लवटत रहले तबहिए तिलमापुर गांव का लगे उनका के गोली मार दीहल गइल, उनकर मौत ठाँवे पर हो गइल. पत्नी घवाहिल हो के बाच गइल बाड़ी,\nTags: सिवान, हत्या


पाती के अंक 62-63 (जनवरी 2012 अंक) से –2– Anjoria\nपाती के अंक 62-63 (जनवरी 2012 अंक) से – 2\nनया बदलाव क इतिहास रचे वाला साल के विदाई !\n– प्रगत द्विवेदी\nनया साल के खुशमिजाज सलाम का साथे, बीतल बरिस के खटमिठ अनुभवन क इयाद आइल. नवका सत्र के, नया ‘सनेस‘ में हमके इहे बुझाइल कि हमहन के देश तमाम तरह के संकटन से उबरत, ‘भ्रष्टाचार‘ से जूझत, आर्थिक मन्दी से लड़त, महँगाई से पार पावत आखिरस निकलिये गइल आ निकलल त अइसे कि संसार एकरा कूबत, हौसला आ धीरज के देखते रहि गइल.\nआर्थिक मोर्चा पर त दुनिया क बड़-बड़ देश लड़खड़इलन स, बाकि हमनी का डटल रहि गइनी जा. ई डटल अपना आप में भरत के जिजीविषा, आ संघर्ष क्षमता के दरसावे वाला बा. वैश्विक ताकत बनल रहला खतिर, अपार श्रम-शक्ति वाला हमन के देश तबे, देरी ले, मजबूती के साथ टिक पाई, जब राजनीतिक अस्थिरता वाला भँवरजाल से निकल के ऊ अपना मजबूत इरादा आ इच्छा शक्ति के परिचय दीही. आवे वाला समय में एकर उम्मीद कइल जा सकेला. उम्मीद आ विश्वास के साथ आगा बढ़ला पर असंम्भवो, संम्भव हो जाला. हमहन के नया साल के ऊगत सूरूज के उजास के अगवानी एही संकल्प के साथ करे के चाहीं.\nदस बरीस के बाद होखे वाली ए बेरी के जनगणना से ई साफ हो गइल कि देश के आबादी एगो नया आबाद देश के नेंव रख रहल बिया. ऊ 121 करोड़ पहुँचल आ ओकरा साथे साथ तरक्की के कई गो आधारन में इजाफा भइल. साक्षरता, रोजगार, व्यापार, पोषण-स्तर, प्रति व्यक्ति आमद (इनकम) आ ओकरा क्रय शक्ति में बढ़ोत्तरी भइल. एह बेरी के जनगणना बिविध जातियन क स्थिति स्पष्ट कइलस, लिंग-अनुपात बतवलस. रोजी रोजगार क हालत बयान कइलस.\nशिक्षा के क्षेत्र में बहल नया बेयार देश खातिर खास बदलाव के सूचक रहल. कई तरह के परीक्षा प्रणलियन में बदलाव भइल. ओमे पारदर्शिता आ वस्तुनिष्ठता आइल. आवे वाला साल में एकर असर देश के युवा वर्ग पर साफ लउकी. ‘शिक्षा के अधिकार‘ के सफलता सुनिश्चित करे खातिर ज्यादा से ज्यादा संख्या में अध्यापक चयन के परीक्षा (टी.ई.टी.) आयोजित भइल. देश के खेल संसार में बहुत कुछ नया घटित भइल. क्रिकेट के वर्ल्ड कप भारत आइल. दूसरो खेलन में हमनी के खिलाड़ी कम्पीट कइलन स आ मेडल के संख्या बढ़ल. दिल्ली में कॉमनवेल्थ गेम के आयोजन से खेल जगत का बहुत कुछ सीखे के मिलल. धांधलियन के साथ बहुत कुछ करिया-उजर उजागर भइल. हमनी के देश एगो अउर नया ‘ट्रैक‘ बनवलस. फार्मूला-1 रेस के आयोजन के बाद, भारत ओह गिनल चुनल देशन में गिनाये लागल, जवन एफ-1 रेस के मेजबानी के आयोजन करेलन स.\nएकदम ‘आम‘ लउके वाली ‘जनता‘, जवना के दबंग राजनीति आ माफिया एकदम मूरख आ कमजोर समझत रहल, जवना के तानाशाही हुकूमत लात तर जँतले रहल, एकाएक नींद से जागल आ आक्रोश में सड़क पर उतरि आइल. दुनिया का कई देशन में एकर नजारा लउकल. हमनियों किहॉं रामदेव आ अन्ना हजारे का प्रेरना अउर जागरन अभियान से भ्रष्टाचार, कालाधन आ भ्रष्ट व्यवस्था का खिलाफ अहिंसक लामबंदी का साथ जनता. बूढ़, जवान, लइका, औरत सबका साथ लोकपाल बिल के मांग लेके अन्ना का बारह दिन ले चलल, अनशन का समर्थन में खुलमखुल्ला संसद के सोझा उतर आइल. एकर आँच खाली भारते ना विदेशों में नजर आइल. राजनीति करेवाला लोग जनता के ताकत के भीतर तक महसूस कइलस. एसे आवे वाला साल में लोकतंत्र के भावी रूप में बदलाव के संकेत मिलत बा.\n‘मन्दी‘ का चुनौतियन का बीच, अपना मजदूर शक्ति का बल पर भारत के कई उद्योग आ कारोबार अपना हौसला आ श्रम से मजबूती दिहलन स. गुजरात में भावनगर का पास ‘अलंग‘ नाव क एगो जगह बा, जवन लगभग दस किलोमीटर ले, समुद्री तट पर फइलल बा, पानी वाला जहाजन के तूडे़ वाला काम एहीजा होला. एके जहाजन के कब्रगाहो कहल जाला. हमनी के देश के तीस फीसदी स्टील एइजा के स्टील कबाडे़ से मिलेला. इहाँ लगभग पचास हजार मजदूर खाली छव-सात हजार रूपया महीना पर दिन रात जहाज तूडे़ वाला काम कके आपन गुजारा करेलन स. झुग्गी झोपडी आ तंग गलियन में जिनगी बसर करे वाला ये मजूरन का बल पर बिकराल मंदी का बावजूद ‘अलंग‘ के धन्धा अउरी चोख भइल. दुनिया से लाखन गो जहाज तूरे खतिर एइजे अइलन स. यूपी, बिहार से आइल हजारन मजदूरन के जिनगी में उमेद के नया सुरूज कब उगी, ई बड़का सवाल जस के तस बा, बाकिर जहाज तूडे़ का कारोबार में दस फीसदी बढोत्तरी के उमेद कइल जा रहल बा.\nपच्छिमी देशन से उपजल मंदी का दौर में देशी कारोबारियन का भीतर विकासपरक ‘प्रोग्रेसिव‘ कदम उठाके, प्रतिस्पर्धा (कम्पटीशन) में उतरला के भूख नजर आइल. सरकार का ओर से बड़ सुधार के उमेद बन्हले ए कारोबारियन में एफ.डी.आई. पर सरकारी पलटी के कारण मायूसी नजर आइल. कम्पटीशन में बनल रहे खतिर देशी उद्योग आ कारोबारियन के कोशिश अबही रूकल नइखे. रिजर्व बैंक आ सरकार के सकारात्मक रूख के इंतजार कर रहल बा. सुधरन के उमेद नया साल में, विकास के नया दुआर जरूर खेली, अइसन आशा बा. देश के अर्थ-व्यवस्था में मंदी, रूपया के कमजोरी आ इनफ्लेशन (मुद्रास्फीति) का कारन भले कवनो नया उमेद ना जागल बाकिर ‘ग्रोथ‘ बरकरार रहल.\nपछिला साल आदिवासियन, बनवासियन आ छोट किसानन खातिर बदलाव वाला रहल. जीविका खातिर, जमीन आ विकास खातिर, जमीन लेबे-देबे आ अधिग्रहण नीति के लेके संघर्ष उफान पर लउकल. सिंगूर से पास्को, नोएडा आदि जगहन पर प्रबल जनविरोध उपजल आ सरकार के अधिग्रहण वाला पुरान नीति-नियमन में बदलाव खातिर सोचे के मजबूर होखे के पडल. न्यायालय के हस्तक्षेप का साथ राजनीति के दिशा बदलल. सिंगूर ममताजी के गति दिहलंस त पश्चिमी उ॰प्र॰ राहुलजी के नया जोश.\nवन, पर्यावरण, पहाड़ आ जंगल के कटाई, खनन आ दोहन पर चिंता बढ़ल. संरक्षण खतिर चेतना बढ़ल. पहाड़ आ जंगल के खस्ताहाल पर फेर से सोचे आ कुछ करेक संवेदनशील समझ विकसित भइल. जंगल में आग त लगबे करेला, जब लगेला त भरी तबाही मचावेला. उत्तराखंड का ‘गंगवाड़ा‘ में लागल दावानल के बुतावे आ अपना जंगल के बचावे में, वन पंचायत का बोलवला पर सैकड़न लोग टूट पड़ल. आग बुतावे में चार-पाँच आदमी जरि मरि गइलन. प्रशासन एक लाख रूपया देके छुट्टी पा लिहलस. ओ मरे वालन के परिवार आपन मुखिया खो देहलस बाकिर ई सॉच जग जाहिर हो गइल कि जंगल से जिये आ आपन जियका चलावे वाला खतिर जंगल बचावल ढेर महत्वपूर्ण बा.\nई साँच आ एकदम खरा साँच बा कि आवे वाला समय एगो नया अवसर, नया मोका जरूर देला. नया तौर तरीका, नया सुधार का जरिये, बदलाव ले आवे क सोच सिरजे खातिर, चुनौतियन के नया संकल्प-बल से सामना करे के परेला. नया लक्ष्य निर्धारित करही खातिर त नया साल के सबेरा धरती पर उतरेला. भलहीं अतीत से वर्तमान बेहतर ना होखे, बाकि ओके बेहतर बनावे के जिमेवारी सकारल ‘खास‘ बात हऽ, नया उम्मीद, नया आस-भरोस, नया राह क संबल हऽ, जवन आगा का कठिन डगर में ‘आत्मबल‘ बढ़ाई. निरापद आ बेहतर भविष्य खतिर कड़वे सही, कुनैन खइला में चूके के ना चाही. ‘पुतवो नीक आ भतरो नीक‘ में से असली ‘नीक‘ कवन ह, एकर चुनाव करहीं के पड़ी.\nPrevious Post: रघुवीर शरण श्रीवास्तव के सुर संग्राम २ के विजेता बनवलसि महुआ\nNext Post: पाती के अंक 62-63 (जनवरी 2012 अंक) से – 3


काम के बात: आधार से मोबाइल नंबर लिंक होखलहू पर नाइ आवsता ओटीपी? - खबर भोजपुरी\nकाम के बात: आधार से मोबाइल नंबर लिंक होखलहू पर नाइ आवsता ओटीपी?\nत जानें कारण से लेकर उपाय तक सबकुछ\nआज के समय में आधार कार्ड लमसम सबके लग्गे बा, काहेंसेकी एकर जरूरतो काफी ज्यादा पड़sला। मतलब लमसम हर एक काम खातिर हमनी के आधार कार्ड के जरूरत बा। उहवें, आधार कार्ड से हमनिके आपन मोबाइल नंबर लिंक करावल बहुते जरूरी बा काहेंसेकी एकरे बिना कई काम अटक सकsता। इहे नाइ अगर आधार के जरिए कौनो फ्रॉड होत बा, तब्बो हमनीके मैसेज के जरिए अलर्ट मिल जाला। लेकिन अमूमन देखल जाला कि जे अपना आधार कार्ड से मोबाइल नंबर लिंक कराके रखले बा, उनकरे नंबर पर वन टाइम पासवर्ड यानी ओटीपी नाइ आ पावsला। अइसे में लोग के बड़ दिक्कत के सामना करे के पड़sला। एहीलिए जरूरी बा कि एह समस्या के समाधान निकालल जाए। अगर आपो एह परेशानी से जूझ रहल बानी, त चली, हम आप के एकर उपाय बतावत बानी।\nआधार कार्ड में मोबाइल नंबर अपडेट करवला के फायदा:-\n· आधार कार्ड में पता बदलने में आसानी\n· आधार कार्ड के डाउनलोड कs सकेनी|\n· इनकम टैक्स रिटर्न वेरिफाई खातिर\n· सरकारी योजना के लाभ लेवे खातिर\n· बैंक में खाता खुलवावे खातिर\n· एनपीएस अकाउंट खुलवावे खातिर\n· सिम कार्ड लेवे खातिर\n· पीएफ खाते से पैसे निकाले खातिर आदि।\nओटीपी नाइ मिलले के कारन\nदरअसल, यूआईडीएआई के मुताबिक अगर कौनो व्यक्ति के आधार से लिंक मोबाइल नंबर पs वन टाइम पासवर्ड यानी ओटीपी नाइ मिलत बा, तो एकरे पीछे कमजोर मोबाइल नेटवर्क कारण हो सकत बा। कई बेर मोबाइल नेटवर्क कमजोर होखले के कारण ओटपी मिल नाइ पावला।\nअइसन में आप टाइम बेस्ड ओटीपी के इस्तेमाल कs सकेनी, जौने खातिर आपके एम-आधार एप के डाउनलोड करे के बा अउर फिर एम-आधार पर मिलल टाइम बेस्ड ओटीपी के मदद से आधार से जुड़ल ऑनलाइन सेवा के लाभ ले सकेनी।\n2331500cookie-checkकाम के बात: आधार से मोबाइल नंबर लिंक होखलहू पर नाइ आवsता ओटीपी?yes


एगारहवा किताब : भोजपुरी साहित्य के संक्षिप्त रुपरेखा\nलेखक : डा. तैयब हुसैन 'पीड़ित' प्रकाशन : शब्द संसार , महेंद्रू , पटना पहिला संस्करण : 2004 भाषा : भोजपुरी\nमूल रुप से इ किताब नालंदा विश्वविद्यालय खातिर लिखाइल रहे , आ बाद में तनि फेर बदलाव के संगे इ किताब सोझा आइल। अबहीं ले जतना किताबिन के चर्चा भइल बा उ मय के मय भोजपुरी भाषा साहित्य के इतिहास व्याकरण आदि प चर्चा भइल बा । ओहि क्रम में एहू किताब में भोजपुरी के समय काल वर्गीकरण आ फेरु साहित्य के विधा के उद्भव काल के अलग अलग चर्चा कइल गइल बा । जदि भोजपुरी के साहित्य के बारे में मोटा-मोटी आइडिया चाहीं , जदि भोजपुरी साहित्य के विकास के यात्रा देखल चाहत बानी , आ बहुत बेसी समय नइखी लगावल चाहत त रउवा खातिर इ किताब बिआ ।\nशुरुवात होता ' भोजपुरी साहित्य के इतिहास में काल-विभाजन के आधार ' जवना में लगभग ओहि लोगन द्वारा दिहल समयकाल के बात हो रहल बा । रास बिहारी पांडे , डा. कृष्णदेव उपाध्याय , उदय नारायण तिवारी , दुर्गाशंकर प्रसाद सिंह , गणेश चौबे आदि के । एगो चीझु प सर्व-सम्मति बा कि रीति काल जइसन कवनो काल भोजपुरी में नइखे जवना ओर दुर्गाशंकर प्रसाद सिंह ' नाथ ' जी इशारा कइले बानी ।\nदुसरा अध्याय भोजपुरी काव्य के उद्भव आ विकास के बात क रहल बा । चौरासी सिद्धन , नाथ साहित्य से ले के वर्तमान तकले । दुर्गाशंकर प्रसाद सिंह जी , डब्ल्यू जी आर्चर आ देवेंद्र सत्यार्थी तीनो लोगन के संकलन के बात हो रहल बा । भोजपुरी में संस्कार गीतन के पारम्परिक गीतन के श्रम गीतन के बात हो रहल बा । कबीर के भाषा भोजपुरी के चर्चा एह अध्ययाय में पढे के मिली संत साहित्य से कुछ उदाहरण देत इ अध्याय आधुनिक काल के कवि साहित्यकार लोगन के काव्य साहित्य के चर्चा क रहल बड़ुवे ।\nअगिला अध्याय ह भोजपुरी कहानी के उद्भव आ विकास काल के बतकही जवना के शुरुवात कहानी का ह से हो रहल बा । भोजपुरी के लिपिबद्ध कहानी संग्रह ' जेहल के सनदि ' से चर्चा के शुरुवात एह किताब में हो रहल बा । फेरु आगे अलग अलग साहित्यकार लोगन के कहानी आ संग्र्ह के बात होत भोजपुरी में कहानी गद्य के विकास के बात हो रहल बा ।\nतीसरा अध्याय में उपन्यास के उद्भव आ विकास के बात हो रहल बा । उपन्यास का ह कइसे लिखाला , कहानी से कइसे अलग ह के बतावत शुरुवात भोजपुरी के पहिला उपन्यास लिखे वाला ' बिंदिया ' के उपन्यासकार रामनाथ पांडे जी से उपन्यास साहित्य प बात हो रहल बा आ फेरु भोजपुरी में उपन्यास साहित्य के शिल्प विधान आ आगे के विकास के बारे में जानकारी एह अध्याय में बा । विषय आ वर्गीकरण मिल जाउ एह अध्याय में उपन्यासन के ।\nचौथा अध्याय भोजपुरी भाषा में नाटकन के उद्भव आ विकास के बात क रहल बा । एह में नाटक के बुनियाद के बात हो रहल बा । भोजपुरी में लोकधर्मी नाटक के बात हो रहल बा । भोजपुरी के पहिला नाटक ' देवाक्षर चरित ' ( 1884 ) के बात हो रहल बा । इ नाटक नागरी लिपी के प्रचार खातिर बनल रहे एह बात के चर्चा करत भोजपुरी भाषा में नाटक आ एकांकी साहित्य के विकास प मय जानकारी देत इ अध्याय लोकधर्मी नाटकन से शिष्ट साहित्य नाटकन के बारे में बात क रहल बा ।\nपांचवा अध्याय भोजपुरी में निम्बंध के उद्भव आ विकास के बात क रहल बा । निम्बंध का होला कइसे लिखाला आ फेरु भोजपुरी गद्य के एह विधा के विकास के बतकही । भोजपुरी में लिखाइल पहिला लिपीबद्ध निबंध से ले के चर्चा अलग अलग निबंध के शैली आ विकास यात्रा के बतकही एह अध्याय में ।\nछठवा आ अंतिम अध्याय बात क रहल बा भाषा आ साहित्य के जरुरी विधा पत्र-पत्रिका के । कइसे भोजपुरी में सबसे पहिले एगो अध्यापक पत्रिका निकालल शुरु कइले रहले। पत्रिका के लिपी कैथी रहे आ भाषा भोजपुरी । हाँथ से लिख के उ पत्रिका खुदे बाटत रहले । बगसर के गांधी के भले आज भोजपुरी समाज भुला गइल होखे बाकिर 1915 में ' बगसर समाचार ' से भोजपुरी पत्रिका के श्रीवृद्धि शुरु भइल रहे । पत्रिका के विकास यात्रा के जानकारी एह अध्याय में बा ।\nएगो जरुरी किताब , बहुत संछेप में भोजपुरी भाषा में साहित्य के विकास के जानकारी एह किताब में मिल जाइ । जदि एह किताब के चाहत बानी त भोजपुरी साहित्यांगन प जोहीं । ओहिजे इ किताब बिआ ।


Tejashwi Yadav used to play on Nitish Kumar s lap in childhood now oppositely bhojpuri Bhojpuri Special: नीतीश कुमार के गोदी में खेलल बाड़े तेजस्वी, आज बाड़ें आमने-सामने!\nBhojpuri Special: नीतीश कुमार के गोदी में खेलल बाड़े तेजस्वी, आज बाड़ें आमने-सामने!\nहाउस में नीतीश जी के भाषण से पता चलल कि ऊ तेजस्वी जादव के गोदी में खेलइले बाड़े. अइसे आज के कार्यवाही के रिपोर्ट फाइल कर देले बानी. ओकरा में विस्तार से सब बात लिखल बा.\n‘भव्य भोजपुरी’ पत्रिका के सम्पादक कैलाश क्रांति अपना आफिस में बइठ के कवि त्रिभुवन से बरियावत रहन. अतने में रिपोर्टर संजीव उनका चेम्बर में पहुंचले. संजीव बिधानसभा कार्यवाही के कभरेज से लौटल रहन. सम्पादक जी संजीव के बइठे के इशारा कइले. ऊ कवि त्रिभुवन के बगल में जम गइले. सम्पादक जी पूछले, आज का खास रहल ? संजीव कहले, आज हाउस में नीतीश जी के भाषण से पता चलल कि ऊ तेजस्वी जादव के गोदी में खेलइले बाड़े. अइसे आज के कार्यवाही के रिपोर्ट फाइल कर देले बानी. ओकरा में विस्तार से सब बात लिखल बा. कवि त्रिभुवन कहले, अरे ! ई तs हमनी खातिर एकदम्मे नाया जानकारी बा. देखs लs कि समय के पहिया कइसे घूम गइल. जे कहियो गोदी में खेलवले रहे आज ओकरा सामने तेजस्वी, नेता प्रतिपक्ष के रूप में खाड़ा बाड़े. राजनीति में ई अद्भुत संजोग बा.\nबिजली पs चरचा में निकलल बात\nसम्पादक जी कम्प्यूटर खोल के संजीव के रिपोर्ट पढ़े लगले. बिहार विधानसभा में राज्यपाल के अभिभाषण पs चर्चा के दौरान मंगलवार के नीतीश कुमार सरकार के पक्ष राखत रहन. मुख्यमंत्री राज्य में हो रहल बिकास के ब्योरा देत रहन. एक-एक बिभाग में भइल काम के ऊ गिनावत रहन. मुख्यमंत्री नीतीश कुमार सड़क के बाद बिजली के क्षेत्र भइल उपलब्धि के बारे में बतावत रहन. ऊ कहले, अब बिजली के कौन हाल बा ? तनी बताइय़े तो ? कहते हैं कि कुछ काम नहीं हुआ. पहिले जब ऊ लोग (राजद) रहे तब केतना बिजली रहत रहे ? बिजली खातिर हमनी के केतना काम कइनी जा. आज हर गांव में बिजली बा. हमनी के हर घर में बिजली पहुंची देनी जा. 2018 में तय समय से दू महीना पहिलहीं ई काम पूरा हो गइल. एह बात पs नेता प्रतिपक्ष तेजस्वी यादव उठ के टोका-टोकी करले लगले.\nनीतीश के गोदी में खेलल बाड़े तेजस्वी\nसंजीव के रिपोर्ट जारी रहे. जब नीतीश कुमार लालू-राबड़ी शासन के दौरान बिजली के बादहाली के बात कहले तs तेजस्वी यादव सवाल उठावले. ऊ नीतीश कुमार से पूछले, जब रउआ बाजपेयी सरकार में मंत्री रहीं तs बिहार में बिजली के हाल सुधारे खातिर कोशिश काहे ना कइनीं ? तब नीतीश कुमार हंस के तेजस्वी से कहले, अरे भई जब हम उहां मंत्री थे तब आप गोदी में थे. अब काहे ई बात कर रहे हैं. का हम आपको गोदी में नहीं उठाये हैं ? बइठ जाइए. एतना सुन के तेजस्वी भी मुस्काये लगले. तब मुख्यमंत्री तेजस्वी से कहले, बाद में जे बोले के होखी से बोल लिहs, अभी हमार बात सुन लs. बाद में ई बहुत फैदा करी. जब हमनी के 2005 में सरकार में आइल रहीं जा तs बिहार में बिजली के खपत रहे 700 मेगावाट. जब कि आज बिजली के खपत5हजार 900 मेगावाट से भी बेसी हो गइल बा.\nनीतीश जब मंत्री रहन तs केतना उमिर रहे तेजस्वी के ?\nसंजीव के रिपोर्ट पs कवि त्रिभुवन कहले, नीतीश जी कब के बात करत रहन ? सम्पादक कैलाश क्रांति जवाब देले, साटिकफिटिक के मोताबिक तेजस्वी यादव के जन्म नवम्बर 1989 में भइल रहे. एकरा एक महीना के बादे केन्द्र में वीपी सिंह के सरकार बनल रहे. दिसम्बर 1989 में जब वीपी सिंह के सरकार बनल तs नीतीश कुमार के कृषि राज्यमंत्री के जिम्मेवारी मिलल. जब नीतीश केन्द्र में कृषि राज्य मंत्री रहन तs ओह घरी तेजस्वी के उमिर दू महीना रहे. जाहिर बा कि ऊ गोदी में रहन. तब नीतीश कुमार और लालू जादव में पक्का दोस्तियारी रहे. एक दोसरा से खूब मेलजोल रहे. ओह घरी अगर नीतीश कुमार तेजस्वी के गोदी में खेलवले होखस तs कवनो अचरज नइखे. लेकिन जब नीतीश कुमार वाजपेयी सरकार में मंत्री रहन तs तजेस्वी के उमिर 9-10 के रहे. तब ले नीतीश कुमार अउर लालू जादव अलगा हो गइल रहे. बिहार में राबड़ी देवी के सरकार रहे. नीतीश कुमार राबड़ी देवी के समय बिजली के दुरदसा पs सवाल उठवले तs तेजस्वी बात काटे लगले. नीतीश कुमार उनका के समझावे खातिर गोदी वला बात कहले. नीतीश कुमार तेजस्वी से कहल चाहत रहन कि ऊ अभी नया उमिर के नेता बाड़े, ऐह से उनका समझे खातिर सभ बात धेयान से सुने के चाहीं.\nबिजली में कमाल\nसंजीव बहुत देर से सम्पादक कैलाश क्रांति अउर कवि त्रिभुवन के बात सुनत रहन. संजीव कहले, बिहार में बिजली के हाल कमाल बा. अब गांव- गांव में 20 घंटा बिजली रहत बा. घरे-घरे फ्रीज, वाशिंग मशीन अउर मिक्सी चले के आवाज सुनल जा सकेला. सिल्ला-लोढ़ा से मसाला पीसल अब बीतल बात हो गइल. दिल्ली- बोम्बे कमाये वला केतना लइका तs अपना घर में एयरकंडिशन तक ले लगा ले बाड़े. पहिले ई सब सपना रहे. आज से आठ दस पहिले भी ई सुविधा के बारे में केहू सोच ना सकत रहे. बड़का-बड़का शहर में छव-सात घंटा बिजली रहत रहे. लेकिन अब भरपूर बिजली मिल रहल बा. दिन में तs कुछ देर बिजली कटियो जाला लेकिन रात में एकदम पक्का रहेला. गांव के पतोह लोग तs संझिय़े खैका बना के सिरियल देखे बइठ जाता लोग. ऐह मामला में गांव, शहर के कान काटले बा. अगर पढ़ाई अउर इलाज के अतने बढ़िया सुविधा हो जाय तs शायदे केहू शहर के कोलकी में रहल चाही. लइकन के बढ़िया स्कूल में पढ़ावे खातिर ही गांव के केतना अदिमी शहर में डेरा लेके रहत बाड़े. अउर कुछ तs ना लेकिन बिजली के मामला में गांव चकचक हो गइल बा. संजीव आगा कुछ कहले चाहत रहन कि चाह चल आइल. एकरा बाद सभे चाह के चुस्की मारे लागल. (लेखक अशोक कुमार शर्मा वरिष्ठ स्तंभकार हैं.)


महुआ के धारावाहिक ‘गंगा जमुना’ पर फिलिम बने – Anjoria\n‘मुसद्दी लाल’ आ ‘खिचड़ी’ शो के बड़का परदा पर फिलिम बन के अइला का बाद अब महुआ टीवी के चर्चित धारावाहिक ‘गंगा जमुना’ के बड़का परदा पर ले आवे के विचार सामने आइल बा. विचार दिहले बाड़े एह शो के दर्शक आ सोच में पड़ल बाड़े एकर निर्माता महेश पांडे जिनकर कंपनी एह टेलीविजन धारावाहिक के बनवले रहुवे.\n‘गंगा जमुना’ कवनो सास-बहू के कहानी ना हो के दू गो सखियन के कहानी बा. दुनु के जनम अलग अलग परिवार में भइल रहुवे बाकिर दुनु के जान एक दोसरे में बसत रहुवे. दुनु सहेली अलग अलग सुभाव के बाड़ी सँ, गंगा रामभक्त हई त जमुना भगवान कृष्ण का तरह चंचल.\nमहेश पांडे अबले तीन गो भोजपुरी फिलिम, ‘घर दुआर’, ‘हम बाल ब्रम्हचारी तू कन्या कुंआरी’ आ ‘गब्बर सिंह’ के निर्देशित कर चुकल बाड़ें.


‘बजरंग’ में लउकी अक्षरा सिंह के क़ातिल अदा – Anjoria\nअक्षरा सिंह के क़ातिल अदा पर एह घरी सभे फिदा बा आ ऊ धड़ाधड़ फिलिम साईन करत बाड़ी. अक्षरा सिंह के कई गो फिलिम फ्लोर पर बाड़ी सँ आ कुछ रिलीज होखे वाली बाड़ी सँ. एहमें हैदर काजमी संगे दू गो फिलिम ‘कालिया’ अउर ‘बिगुल’ आ पवन सिंह संगे ‘बजरंग’ खास बाड़ी सँ.\nनिर्माता जे.पी. सिंह आ निर्देशक नंद किशोर महतो के फिल्म ‘बजरंग’ जल्दिये बिहार समेत पूरा देश में रिलीज होखी. यूपी आ बिहार में शूटिंग भइल एह फिल्म के मुख्य कलाकारन में पवन सिंह, अक्षरा सिंह, संजय पांडे, जय सिंह, उमेश सिंह, रमेश दुबे, सीमा सिंह, वैभव राय आ मास्टर वरुण सिंह शामिल बाड़े.\nअबहिये से कहात बा कि ई फिल्म अक्षरा के कैरियर के एगो अउर ब्लाक बस्टर साबित होखी.


नीतीश कहलन कि जदयू अपने जइसन विचारवाली पार्टिियन का संगे मिल के चली – टटका खबर\nनीतीश कहलन कि जदयू अपने जइसन विचारवाली पार्टिियन का संगे मिल के चली\nबिहार में दस गो विधानसभा सीट पर होखे जात उपचुनाव ला एक तरफ भाजपा नीत राजग आ दोसरा तरफ जदयू, राजद, कांग्रेस, वाम दल वगैरह पार्टियन के घेराबन्दी शुरु हो गइल बा. भाजपा के कहना बा कि राजग के सगरी दल एह उपचुनाव ला पूरा से तइयार बाड़े. ओने जदयू नेता आ बिहार के मुख्यमंत्री रहल नीतीश कुमार के कहना बा कि विरोधी ताकतन के हरावे ला जदयू अपने जइसन विचारधारा वाली पार्टियन से मिल के चुनाव लड़ी. कहलन कि बिहार में भाजपा के आगे बढ़े से रोके के बा त राजद आ जदयू का संगे कांग्रेसो के शामिल होखे के चाहीं. बतवलन कि एह काम ला जदयू के प्रदेश अध्यक्ष वशिष्ठ नारायण सिंह के जिम्मा सँउपल गइल बा.\nTags: उपचुनाव, जदयू, बिहार विधानसभा, भाजपा, राजग, राजद


जयकान्त सिंह जी के लिखल नेग में फगुआ | जोगीरा\nHome भोजपुरी साहित्य भोजपुरी कथा-कहानी जयकान्त सिंह जी के लिखल नेग में फगुआ\nजयकान्त सिंह जी के लिखल नेग में फगुआ\nपरनाम ! स्वागत बा राउर जोगीरा डॉट कॉम प, रउवा सब के सोझा बा जयकान्त सिंह जी के लिखल नेग में फगुआ, पढ़ीं आ आपन राय जरूर दीं कि रउवा जयकान्त सिंह जी के लिखल इ रचना कइसन लागल आ रउवा सब से निहोरा बा कि शेयर जरूर करी।\nएगो दमाद जी फगुआ में ससुरारी पहुँचलें। ससुरारी के फगुआ, उहाँ के हँसी-ठठा, गलचउर, रंग -रहस, मटकी -मुस्की, ढोल-झाल-करताल पर उठान लेत होरी- फगुआ उनका के बाहर -भीतर से सराबोर कर दिहलस। गोत- बोत दिहलस। उनका किहाँ अइसन फगुआ होत गवात ना रहे।\nऊ अपना रंगरहसी चचेरा सार से पुछलन- हो हमरा किहाँ अइसन फगुआ कइसे गवाई ? ई फगुआ हम अपनो किहाँ ले जाए के चाहSतानी।सार रहे लाल बुझकड़। ऊ बात बुझ गइल। छुटते कहलस- पाहुन, हम जाए के समय इन्तजाम कर देब। रउरा केहू से बताएब जन। करे के एतने होई जे घरे जाके टोला भर का लोग के बिटोर कर लेहब।\nऊ सब लोग ढोल- झाल- करताल लेके कोठरी के बाहर फगुआ गावे खातिर तइयार रही आ रउरा ओह फगुआ के जवना के हम माटी के बरतन में खूब जतन से बान्ह के देहब, लेके कोठरी में बन्द हो जाएब। टोला भर के लोग जब बाहर से कोठरी बन्द कर दी तब रउरा माटी के बरतन में बन्द फगुआ के मुँह खोलेब। फेर भीतर से रउरा जे बोलेब भा गाएब उहे बाहर के लोग ढोल- झाल- करताल पर जोर-जोर से गाई। जबले रउरा चुप ना होखब केहू केवाड़ी ना खोली ना त फगुआ भाग जाई।ई बात सभका के बता देब।\nअगिला दिन पाहुन सार के देहल माटी के बरतन में बन्द फगुआ लेके गाँवे पहुँचले।कुल्ह बेवस्था के बाद ससुरारी से नेग में मिलल फगुआ लेके ऊ कोठरी में बन्द हो गइलें। बाहर सभे उनका फगुआ कढ़ावे के इन्तजार करे लागल ।\nभीतर ऊ फगुआ खातिर बरतन के मुँह खोललें त ओकरा में हाड़ा- बिर्हिनी बन्द रह स।बन्द भइला से बिखिआइलो रह स। ओकरा में से बनबना के निकलत उनका पर टूट पड़लन स। फेर ऊ जोर से चिल्लइलन- “हाड़ा कटलस रे साला खोल ना केंवड़िया।” बाहरो लोग चिल्ला के कढ़ावल-“हाड़ा कटलस रे साला खोल ना केंवड़िया।\n” फेर ऊ तेजी में रेघावत चिल्लइलें- ” साला खोल ना केवड़िया साला खोल ना केवड़िया।” बाहरो लोग ढोल-झाल पर ओतने तेज आ रेघा के गावल शुरु कइलस-” साला खोल ना केवड़िया साला खोल ना केवड़िया।\n” ऊ आउर तेजी में रोआइन राग में रेघावे लगलें-” आरे खोल ना केवड़िया साला खोल ना केवड़िया।” बाहर सभे ओही तरे ढोल-झाल पर दोहरावत जाए।” जइसे-जइसे उनकर आवाज धीमा पड़त गइल बाहरो का लोग के सुर- ताल धीमा होत गइल।\nजब भीतर से फगुआ के गायन बिल्कुल बन्द हो गइल तब लोग कोठरी के केवाड़ी खोलल आ ओकरा में से बनबना के फगुआ बाहर निकले लगलें स। केतना लोग का ससुरारी वाला फगुआ भेंटाइल आ उहाँ का त फगुआ के नशा में बेसुध पड़ल रहीं।\nअगिला लेखमाया शर्मा जी के लिखल भोजपुरी बाल-कहानी गौरइया\n50+ Pawan singh profile, HD Wallpaper, Photos, Images, Pics\nDinesh Lal Yadav Nirahua Dubs for Rihaee


आपन राग, आपन डफली बजावल छोड़ीं – Anjoria\nआपन राग, आपन डफली बजावल छोड़ीं\nAug 1, 2010 भोजपुरी\nइतिहास गवाह बा जवन भाषा आपन विस्तार करे में सफल रहल बिया ओकर लोहा पूरा दुनिया मनले बा. कवनो देश-दुनिया के कवनो कोना के मिजाज जाने खातिर ओहिजा के स्थानीय भाषा के जानल जरूरी होखेला. कहल गइल बा कि भाषा से संस्कार विकसित होखेला. एह मामला में आपन भाषा भोजपुरियो कवनो भाषा से कम नइखे.\nपिछला 30 अप्रैल के भोजपुरी अध्ययन केंद्र, काशी हिंदू विश्वविद्यालय, वाराणसी के परिसंवाद श्रृंखला के तत्वाधान में भोजपुरी के भविष्य विषय प एगो संगोष्ठी आयोजित कइल गइल रहे. एह विषय प बोलत वरिष्ठ साहित्यकार केदारनाथ सिंह जी कहनी कि, फणीश्वरनाथ रेणु के कहानी पंचलाइट के मंचन जब भोजपुरी में भइल त बहुते लोकप्रिय भइल रहे. हजारी प्रसाद द्विवेदी जी के संस्मरण सुनावत उहां के कहनी कि, एक बार जब पटना में एगो भोजपुरी सम्मेलन में जाए आ भोजपुरी में बोले के नेवता मिलल त पहिले त उहां के झिझकनी, बाकिर बाद में जब उहां के भोजपुरी में बोले के शुरू कइनी त उहां के भोजपुरी बोले में कवनो कठिनाई के सामना ना करे के पड़ल. केदार जी आगे कहनी कि भोजपुरी एगो समृद्ध भाषा बिया. एकरा में कालीदास के मेघदुत आ रवीन्द्रनाथ टैगोर के गीतांजली के जवन अनुवाद भइल बा ऊ मूल किताब के बहुते नियरा बा. उहां के भोजपुरी के ‘विचार के भाषा’ बनावे प जोर देत कहनी कि, भोजपुरी में जादा से जादा गद्य लेखन होखे के चाहीं. एह कार्यक्रम के संचालन करत भोजपुरी केंद्र के समनवयक प्रो. सदानंद शाही जी कहनी कि काशी हिंदू विश्वविद्यालय में एगो जनपदीय आंदोलन चलल रहे. अगर भोजपुरी आगे बढ़ी त हिंदी भी आगे बढ़ी.\nकेदार जी एह संगोष्ठी में भोजपुरी में गद्य लेखन बढ़ावे के जवन सुझाव देले बानी एह बात प नया पीढ़ी के भोजपुरी लेखकन के जरूर ध्यान देवे के चाहीं. काहे कि ई बात सांच बा कि भोजपुरी में गद्य लेखन ओह स्तर प नइखे हो रहल जवना स्तर प होखे के चाहीं. भोजपुरी के लगे जेतना शब्द संपदा बा ओकर उपयोग हमनी के नइखी स क पावत. जेतने लिखाई ओतने भोजपुरी में नया-नया शब्द प्रचलन में आई आ शब्दन से नया-नया अर्थ बोध निकली. एह से बड़ लोगन के देखावल राह प चलत हमहूं आपन भोजपुरिया भाई लोगन से कहे के चाहत बानी, चली चलल जाव भोजपुरी के विचार के भाषा बनावे. एकरा खातिर आपन भाषा आ संस्कार से जुड़ल हर विषय प भोजपुरी में कलम चलावे के दरकार बा. एह सब काम के मंजिल तक पहुंचावे में एगो ईमानदार प्रकाशक के जरूरत बा, जवन भोजपुरी में रचल जा रहल साहित्य के उचित सम्मान देव. एह तरफ खासतौर से बिहार आ यूपी सरकार के ध्यान देवे के चाहीं.\nएह बीच एगो चिंता वाला खबर ई बा कि भोजपुरी में कलम चलावे वाला एगो बड़ भाई मिर्जा खोंच एह घरी बीमार चल रहल बाड़न. भोजपुरी जिनगी के संपादक, भाई संतोष पटेल से हमरा मालुम चलल कि व्यंग से सब केहू के चीत क देवे वाला बड़ भाई मिर्जा खोंच आज खुद खटिया पकड़ लेले बाड़न अउर अपना जिनगी के अंतिम सांस गीन रहल बाड़न. भगवान करस उहां के जल्दी ठीक हो जाईं आ भोजपुरिया कलम उठाईं. संतोष भाई उनका प एगो अंक समर्पित करे चाहत बाड़न. बहुत नीमन विचार बा. एकरा पहिले ऊ अपना नयका अंक भिखारी ठाकुर प निकाल चुकल बाड़न.\nएही बीच बिहार के माटी से एगो खुशखबरियो बा. तथागत अवतार तुलसी आईआईटी पूणे में सबसे कम उमिर के असिस्टेंट प्रोफेसर हो गइल बाड़न. तथागत अवतार तुलसी एतना कम उमिर में अपना ज्ञान के बलबूते बिहार के नाम पूरा दुनिया में रौशन क रहल बाड़न. धन्य बा उनकर माई-बाप आ ऊ माटी जहवां उनकर जनम भइल.\nदिल्ली में भइल अंतरराष्ट्रीय हिंदी उत्सव में भाग लेत स्व.कमलेश्वर जी कहले रहनी कि अगर चार गो हिंदी के विद्वान के एगो बात प सहमत होखे के कह दीहल जाव त ऊ कबो सहमत ना होइहें. इहे कारण बा कि हिंदी के विकास नइखे होत. ठीक इहे हाल आजु भोजपुरीओ में लउकत बा. एह से भोजपुरी प्रेमी लोग से कहत बानी कि अपना में एक दोसरा से अझुराइल छोड़ के, आपन डफली आपन राग बजावल छोड़ के, एह बात पर ध्यान दीं सभे कि भोजपुरी कइसे आगे बढ़ो.\nआशुतोष जी के पिछलका आलेख\nभोजपुरी के मानकीकरण के सवाल प…\n6 thought on “आपन राग, आपन डफली बजावल छोड़ीं”\nRudra pratap mishra says:\nHamar saadar pranam swikar kari aur jankari dihla khati dhanyabad bhi.baat ta raur bahut nik lagal.baki humni ke apan niji system na hokhla ke wajah se internet cafe me simit samay khatin jaye k padela.aur cafe master ka taraf se ye tarah ke kauno anumati na milela.ta bas ohi se apna dur des ke logan ke hal chal jaldi jaldi le ke aur apan tadap likh dihal jala.anubhav aa abhyas ke aabhav bhi bate hamra me.par kosis kareb ta safalta milbe kari\nरूद्र भाई रउआ एकदम सही बात कह रहल बानी. आज भोजपुरी में नया साहित्य के जरूरत बा. अउर तबे लिखाई जब हमनी जइसन युवा लोग एह दिशा में आगे कदम बढ़इहें.\nAshutosh bhaiya pranam!bilkul bimari ki sahi nabz pakdi hai apne.ab samaj ke asadharan vikas ko dekte hue aur apni mitti ki maryada ka palan karte hue naye vicharo ko lipibadh kiya jay.agra bhojpuri sammelan me manoj bhaiya ne bhi is nayi baat par sabse jyada jor diya tha aur kaha tha”ab tak hum aap logan ke bahut kuch dihle bani par aj ap log se kuch mangat bani “naya sahita”.ap apan naya krantikari rachna humni ke di taki humni ke bhojpuri ke vishva prasidh banavla ke sapna sakar ho sake”.rahi baat samajik sanskar ki to vo itni heen aur beparda ban gayi hai ki uske liye asamanya purusharth ki jarurat hai par wah asambhav nahi hai.yaad rahe nit subh chintan se hi subh aur sundar sahitya ki rachna ho sakti hai.\nरुद्र प्रताप जी,\nका रउरा नइखे लागत कि अगर रउरा देवनागरी में आपन बात लिखले रहतीं त ओकर सवादे कुछ अउर रहित!\nदेवनागरी में लिखल बहुत आसान बा. तख्ती के अपना कम्प्यूटर पर डाउनलोड कर के इंस्टाल कर लीं. फेर आराम से ओह पर रोमन लिपि में हिन्दी भा भोजपुरी लिखे के कोशिश करीं, तुरते जान जायब कि कतना आसान बा देवनागरी के इस्तेमाल. बस एक बार सगरी बटन एक एक कर के दबावत जाईं आ पता कर लीं कहवाँ का बा.\nगनेश जी बहुत-बहुत धन्यवाद…\nएह से भोजपुरी प्रेमी लोग से कहत बानी कि अपना में एक दोसरा से अझुराइल छोड़ के, आपन डफली आपन राग बजावल छोड़ के, एह बात पर ध्यान दीं सभे कि भोजपुरी कइसे आगे बढ़ो.\nबहुत निक बात कहनी हां आशुतोष जी, हम राउर बात से सहमत बानी, आज समय आ गइल बा कि सब भोजपुरिया अलग अलग दिशा मे जोर आजमाइस ना कर के एक दिशा मे आ सार्थक दिशा मे कोशिश करो,\nबहुत सुनर आलेख लिखले बानी रौवा, बहुत बहुत धन्यवाद,\nLeaveaReply to Rudra pratap mishra\tCancel reply


टटका खबर (बुध, 16 सितंबर 2015) – टटका खबर\nटटका खबर (बुध, 16 सितंबर 2015)\nकेन्‍द्र सरकार का तरफ से आजु कैबिनेट फैसला कइलसि कि गँवई इलाकन के बदलाव ले आ के ओहिजा के आर्थिक-सामाजिक रूप से विकसित कइल जाव. एह काम ला बनावल श्‍यामा प्रसाद मुखर्जी ग्रामीण शहरी मिशन नाम के योजना ला पांच हजार करोड़ रुपिया से अधिका के मंजूरी दीहल गइल बा. एह बात के जानकारी संचार आ सूचना प्रौद्योगिकी मंत्री रवि शंकर प्रसाद दिहलन. स्मार्ट शहरने का तरह ई स्मार्ट गाँव बनावे के योजना हवे.\nउत्‍तर प्रदेश में लखनऊ के एगो अदालत बुध का दिने आदेश दिहलसि कि महानिरीक्षक रैंक के निलंबित अधिकारी अमिताभ ठाकुर के फोन पर धमकावे के आरोप में समाजवादी प्रमुख मुलायम सिंह यादव पर केस दर्ज कइल जाव आ पुलिस मामिला दर्ज क के एकर जाँच करे. जान जाईं जे निलबित अधिकारी अमिताभ ठाकुर के जब पुलिस से राहत ना मिलल तब ऊ अदालत के दरवाजा खटखटइलें.\nकांग्रेस अध्‍यक्षा सोनिया गांधी के दामाद रॉबर्ट वाड्रा के अब देश के बाकी नागरिकने का तरह हवाई अड्डा पर तलाशी लीहल जाई आ उनकर नाम एह तरह के सूची से हटा दीहल गइल बा. फैसला नागर विमानन मंत्रालय के हवे. एने कई महीना से राबर्ट वाड्रा एही खातिर निहोरा करत रहलन कि उनकरो तलाशी कवनो आमे आदमी का तरह लीहल जाव.\nबिहार विधानसभा चुनाव खातिर बनल जदयू राजद आ काग्रेस के महागठबन्हन बुध का दिने चुनाव आयोग का सोझा गोहार लगवले रहले कि पीएम मोदी के मन की बात कार्यक्रम पर रोक लगा दीहल जाव. बाकिर चुनाव आयोग एह तरह के कवनो आदेश देबे से इन्कार क दिहलसि.\nबिहार में बँवारा गठबन्हन का तरफ से 81 गो उम्‍मीदवारन के नाम के एलान बुध का दिने क दीहल गइल. बँवारा गोल सगरी सीट से चुनाव लड़े के एलान कइले बाड़े.\nदुनिया के बाजारन में आइल तेजी देखत भारतो के शेयर बाजार में बुध का दिने तेजी दर्ज भइल. सेंसेक्स में 258 अंक के आ निफ्टी में 70 अंक के बढ़ोतरी भइल. हालांकि रुपिया डालर का मुकाबले दस पइस कम हो गइल.\nदेश के नदियन के जोड़े के काम में आंध्र प्रदेश के मुख्‍यमंत्री एन. चन्‍द्रबाबू नायडू बुध का दिने नदी जोड़ परियोजना के तहत गोदावरी आ कृष्‍णा नदियन के आपस में जोड़े के औपचारिक शुरूआत करा दिहलें.\nदिल्‍ली के स्‍वास्‍थ्‍य मंत्री सत्‍येन्‍द्र जैन कहले बाड़न कि कवनो निजी अस्पताल डेंगू के जाँच खातिर 600 रुपिया से अधिका ना ले पइहें. कहलन कि कवनो अस्पताल डेंगू मरीज के भरती करे से मना ना कर सकीहें.\nआगरा के ताजमहल में शूटिंग करावे खातिर अब पहिले से बीस गुना फीस देबे के पड़ी. एक दिन के शूटिंग खातिर अब एक लाख रुपिया बतौर फीस देबे के पड़ी. बढ़ल फीस पहली नवम्बर से लीहल जाई.\nबिहार विधानसभा चुनाव में कांग्रेस के कोटा वाली सीट पर नाम के एलान राहुल गाँधी के चुनाव अभियान शुरु भइला का बाद करे के फैसला कइले बिया कांग्रेस.\nबिहार विधानसभा चुनाव के पहिला चरण के 49 सीट पर चुनाव करावे के अधिसूचना आजु जारी हो गइल. एहिजा 12 अक्टूबर का दिने चुनाव करावल जाई.\nलोजपा के सांसद रामा किशोर सिंह उर्फ रामा सिंह बुध का दिने लोजपा के तमाम पद से इस्तीफा दे दिहलन. भाजपा के कुछ विघायकन के टिकट काट दीहल गइल बा त ऊ लोग बुध का दिने नीतीश कुमार का दरबार में माथा टेके चहुँप गइल लोग.\nबकरीद पच्चीस सितम्बर के मनावल जाए के एलान बकरीद के चांद देख के पटना फुलवारी शरीफ के इमारत-ए-शरिया का तरफ से कर दीहल गइल बा.\nगाजीपुर जिला के सैदपुर इलाका में दारूनपुर का नियरा एगो बस पलट गइल आ तीन जने के मौत ठाँवे पर हो गइल.\nबुध का दिने बिआहल मेहरारू लोग तीज व्रत कइल. एह दिने लोग भगवान शिव के आराधना करेला आ उनकर पूजा अर्जना करेला. दिन भर उपासे रहेला लोग आ अगिला दिने आपन ब्रत तुड़ेला लोग.


भोजपुरी गीत-संगीत के अंजोरिया-अन्हरिया, अश्लील-सलिल के बहस, के दोषी अवुरी के महान\nआज के दौर में भोजपुरी के चर्चित गायक के रूप में अरविंद अकेला 'कल्लू जी', खेसारी लाल यादव, कल्पना पटवारी, दिनेश लाल यादव 'निरहुआ' अवुरी पवन सिंह के नाम लिहल जाता।\nभोजपुरी गीत-संगीत आ सिनेमा प अश्लीलता के लागत आरोप के बीच खेसारी लाल यादव अपना एगो बयान से भारी बवाल खाड़ा क देले। अश्लील गाना गावे के आरोप प खेसारी कहले, "जदी पवन सिंह, खेसारी लाल यादव अवुरी दिनेश लाल यादव 'निरहुआ' के हटा दिहल जाए त भोजपुरी में का बाचता?"\nभाई जी, मुर्गा नाहियों बोले त बिहान हो जाला, ए बात के काहें भूला गईनी? हालांकि अश्लील का ह, ए सवाल के जवाब मुश्किल बा। लेकिन जब बहुत लोग कवनो चीज़ के अश्लील कहस त मान लिहल जाला कि उ अश्लील बाटे।\nभोजपुरी के दर्जन भर गायक, गीतकार अश्लीलता के खिलाफ लड़ाई शुरू करे के घोषणा क चुकल बाड़े। कुछ जागरूक लोग भी ए लड़ाई के मैदान में हाथ-पैर आजमावतारे। लेकिन, लड़ाई त दूर के बात कतहू सुगबुगाहट तक नईखे होखत।\nखैर, मुद्दा बा अश्लीलता। एकर शुरुआत कब भईल, केकरा से भईल अवुरी काहें भईल के जवाब मत खोजी, ना त जेकरे नाम लेब ओकरे संगे इ शब्द सट के रह जाई। जवन गीत आज आपके सलिल लागत होखे, हो सकता कि उ अपना समय के हिसाब से अश्लील होखे!\nएगो गीत हमरा बहुत निक लागेला, गायक के नाम आप लोग खुद खोज लेब। आज से करीब 20 साल पहिले के गावल ए गीत के बोल बा 'दियवा बूता दी हमरा लाज लागता ए पिया …'। ए गीत में पाता ना दिया जरला प कवना चीज़ से लाज लागत रहे, सोचे के विषय बा। असही, आज के एगो गीत बा 'दिया बूता के पिया जाने का-का किया…'। सोचत रही कि कवन गीत अश्लील बा, कवन गीत सलिल बा।\nअश्लील अवुरी सलिल में सिर्फ भाव-भंगिमा के फर्क होखेला। गावे के तरीका शब्द के भाव बदल देवेला। जदी गावे के तरीका से शब्द के भाव बदलता, त आज के गायक निमनका भाव के काहें नईखन सिखत?\nकारण बा, भोजपुरी गीत-संगीत के बाज़ार। बाज़ार में सभ केहु अपना दोकान के स्थापित कईल चाहता। केहु5प्रतिशत के डिस्काउंट देता, त केहु 50 प्रतिशत के। ग्राहक समान के क्वालिटी नईखे देखत, डिस्काउंट प ज़ोर देता। लेकिन, गायक कवना चीज़ के डिस्काउंट देता? गायक कला के डिस्काउंट देता, शब्द के डिस्काउंट देता आ चमक-धमक वाला चीज़ परोसता।\nभोजपुरी गायकी के शुरुआत मंदिर, मठिया में हरिकीर्तन गावे से होखत रहे, जवन कि आगे चल के रामायण, महाभारत अवुरी ऐतिहासिक-पौराणिक घटना तक पहुंचत रहे। भोजपुरी के पुरनका गायक मरे तक इहे गावत रहले। पईसा के बहुत महत्व ना रहे, ज्ञान अवुरी कला के सम्मान होखत रहे। एही चलते ओ लोग के 'व्यास' कहल जात रहे। व्यास शब्द वेद व्यास से आवेला, जवन कि महाभारत के रचईता रहले।\nभिखारी ठाकुर के गावल एगो गीत याद परेला, 'आरा हिले, बलिया हिले, छपरा हिलेला... '। ए गीत के एगो पौराणिक घटना के संदर्भ में गावल रहे। हालांकि अधिकांश लोग खाती इ सौंदर्य रस के गीत बाटे।\nहमनी के पुरनिया पौराणिक अवुरी धार्मिक घटना के बतावे खाती लयदारी नाम के एगो गीत के प्रकार के जन्म देले रहले। लयदारी असल में 'चटक' शब्द में घटना के बयान करे के तरीका रहे। भिखारी ठाकुर के गीत एही श्रेणी में रहे।\nधीरे-धीरे समय बदलत गइल अवुरी कैसेट के जमाना आ गइल। कैसेट के दौर में प्रसंग प लयदारी हावी हो गइल अवुरी अब बिना मतलब, बिना ओर-छोर, ज़बरदस्ती के लयदारी ठुंसाए लागल। ए दौर के एगो चर्चित गीत रहे 'खाई भतरा के कमाई त लजाई काहें…'। शिव विवाह के प्रसंग में बिना कारण ए गीत के ठूंसल रहे।\nअसही एगो अवुरी गीत आइल रहे, 'पूरा ना करीहे दूध जरूरत पानी के, पानी से ना बूझी आग जवानी के …'। वीर रस से सराबोर महाभारत के एगो प्रसंग में ए गीत के ठूंसल रहे।\nकैसेट के दौर से पहिले सुगम संगीत, जेकरा के हमनी के लोकगीत कहेनी, ओकर दौर शुरू भईल। अधिकांश लोग एकरा के पूर्वी के नाम से जानेले। पूर्वी में खासियत रहे कि एकर समूचा गीत पूरब, खास तौर प कलकाता कमाए गइल पति के याद में, ओकरा के भेजल संदेश में, ओकरा आवे के आस में रचल रहे।\nमतलब दौर बदल चुकल रहे। मंदिर, मठिया अवुरी खरिहानी से निकल के भोजपुरी संगीत अब स्टेज के चीज़ बन गइल रहे। लय अवुरी ताल के महत्व बढ़ गईल रहे। रामायण, महाभारत अवुरी पुराण के रटे के जरूरत ना रहे। एही दौर में नाच बदलत रहे। काल्ह तक कोठा अवुरी कुछ लोग तक पहुँच राखेवाली कला अब सार्वजनिक हो चुकल रहे।\nइ उ दौर रहे जब भोजपुरी गीत-संगीत में पुरुष कलाकार के मुक़ाबला महिला कलाकार से शुरू भईल। बाज़ार बसत रहे, दोकान छनात रहे अवुरी दोकानदार एकरा दूसरा से आगे निकले के कोशिश करत रहले। लेकिन कॉम्पटिशन सुस्त चाल से आगे बढ़त रहे। अब 'व्यास' के संगे-संगे 'रानी' के भरमार रहे।\nएही बीच कैसेट आ गइल। भोजपुरी के गायक के बियाह शादी के अलावे कमाए के मौका मिल गइल। कमाई खाती सबसे जादे जरूरी रहे - कैसेट के बिक्री। जेकर कैसेट ढ़ेर बेचाई, ओ गायक के कंपनी ढ़ेर पईसा दिही। शुरू भईल 'चटक' गीत गावे के दौर।\nलेकिन सभ केहु के 'चटक' खाना बनावे ना आवे, अधिकांश लोग 'चटक' बनावे के फेरा में तरकारी के नाश क देवेला, काहेंकी खाली मसाला ठूंसला से तरकारी चटक बन जाईत त सब केहु बड़का रसोईया हो जाई। इहे हाल हमनी के भोजपुरी गीत-संगीत संगे भईल। गायक-गीतकार एतना मसाला ठूँसे लगले कि धीरे-धीरे खाना बेस्वाद हो गइल।\nएहिजे हमनियों से गलती भईल। हमनी के हाथी कान पूड़ी छोड़ के पोलाव प लोभा गईनी। पांत में बईठल भूला गईनी आ अपने से निकाल-निकाल के जवन-जवन निक लागल खा गइनी। तनिकों ध्यान ना देनी कि बाद में जे आई, से का खाई?\nआज के दौर कैसेट अवुरी स्टेज से आगे बढ़ के फिल्मी पर्दा तक पहुँच गइल बा। हरेक गायक के सपना फिल्मी पर्दा तक पहुंचे के रहता। ए रोग से केहु नईखे बाचल, हो सकता आप अपना प्रिय गायक के ए रहन के ना देखले होई, लेकिन उहो नईखन बाचल।\nअयीसना में केहु एक चाहे चार आदमी के अश्लीलता खाती दोषी बतावल उचित नईखे। जरूरत बा कि अभियो सहेजल जाए, संवारल जाए। सजावे-संवारे खाती छूए के परेला, भीरी जाए के परेला। पुल बनावे खाती नदी में उतरे के परेला, किनारा बईठला से दरियाव के गहराई ना पाता चले।\nFirst Update: 29 June, 2018 05:31 PM


Allopathy and Ayurveda controversy - Ayurvedacharya used to do surgery till the 18th century Bhojpuri: 18वीं सदी तक देसी चिकित्सा जानत रहे सर्जरी, जानीं पूरा डिटेल\nBhojpuri: 18वीं सदी तक देसी चिकित्सा जानत रहे सर्जरी, जानीं पूरा डिटेल\nआयुर्वेद याने खरबिरउआ आ एलोपैथ माने अंगरेजी के बीच विवाद काहें भइल, एह बारे में सभे जानि गइल बा. मीडिया के बहुमुखी उभार के दौर में सायदे केहू बा, जे एह बारे में नइखे जानत. त ओह बात के दोहरवला के इहवां कवनो माने नइखे.\nLast Updated: June 3, 2021, 1:41 PM IST\nकोरोना से अभी देस जूझिए रहल बा कि इहवां एगो विवाद खड़ा हो गइल बा. आयुर्वेद बनाम एलोपैथ के विवाद आताना गहरा गइल बा कि एक तरफ देस के अंगरेजी डॉक्टर लोग काला पट्टी बान्हिं के विरोध कर ता त दूसरका ओरि देसी परंपरा आ लोक में भरोसा करे वाला लोग आयुर्वेद के खारिज कइला के खिलाफ उठिके खड़ा हो गइल बा.\nएह विवाद में एगो खास तर्क लउकता. खरबिरउवा के भारी से भारी समर्थक भी दूगो बाति बिना कवनो हील-हुज्जत के मानि लेता. पहिलका ई कि आयुर्वेद में शल्य यानी सर्जरी के विधान ना रहे आ तात्कालिक राहत दियावे में अंगरेजी दवाई आ चिकित्सा पद्धति के कवनो तोड़ नइखे.\nबाकिर ईहो अर्धे सत्य बा.\nभारत विद्या के आधुनिक दौर में एगो बड़का अध्यवसायी भइल बाड़े. संजोग देखीं कि अगिला साल उनुकर जन्मशती ह. कवनो बुझउअल ना बुझावत सीधे-सीधे जानि लीं कि उहां के नांव रहे धर्मपाल.\nगांधीवादी धर्मपाल जी के भारतीय संस्कृति आ परंपरा में गहरा दिलचस्पी रहे. उहां के लंदन जाइके अंग्रेजन के दस्तावेजन के गहराई से पढ़ाई कइले रहलीं. ओह पढ़ाई के बाद उहां के कई को बेहद अहम किताब लिखले बानीं. ओही में एगो किताब बिया, ‘भारत का स्वधर्म’. एह किताबि के पहिलका संस्करण 1994 में छपल रहे.\nतीन अध्याय वाली एह किताब के दोसरका अध्याय के शीर्षक बा , ‘यूरोप से टकराव के पूर्व’.\nई किताबि में दिहल तथ्य एह मान्यता के सहजे खारिज करतारे कि भारतीय चिकित्सा व्यवस्था में सर्जरी ना रहे. आउर त आउर, इहवां महामारी टाइप वाली बेमारिन के टीका लगावे के देसी सिस्टम भी विकसित रहे.\nअपना किताबि ‘भारत के स्वधर्म’ में धर्मपाल जी अंग्रेजन के दस्तावेज के हवाला से लिखले बाड़े कि बीसवीं सदी में भारत में महामारी के जवन चेचक वजहि रहे, जवना का खात्मा 1977 के आसपास जाके भइल, ओह चेचक के रोकथाम खातिर भारत में टीका लगावे के देसी पद्धति ईहां रहे. 1720 के दस्तावेजन के मोताबिक ई बात साबित होता.\nधर्मपाल जी जवन लिखले बानीं, भोजपुरी में ओकर अनुवाद अक्षरश: प्रस्तुत बा. उहां के मोताबिक, “चरक आ सुश्रुत के एह देस में 18वीं सदी में भी आयुर्वेद के पर्याप्त प्रभाव रहे. चेचक के टीका लगावे के देसी प्रथा भारत के कई हिस्सन में चलन में रहे. जबकि इंगलैंड में चेचक के टीका 1720 ईस्वी के बाद आइल. शल्य चिकित्सा में भी भारत के गंवई वैद्य लोग 18वीं सदी तक एतना उन्नत रहलन कि इंगलैंड के स्थिति के उनुका लोगन से तुलने ना हो सकत रहे.”\nअब सवाल ई बा कि आखिर जब भारत में आताना कौशल रहे त ओकर लोप कइसे हो गइल?\nएकरो जवाब धर्मपाल जी देले बानीं. उहां के लिखले बानीं, “जवना तरी अंगरेज लोग सोच-समझि के देसी कपड़ा कारोबार आउर कारीगरी के खतम कइले, ओही तरी टीका लगावे आ देसी इलाज के तरीका के भी खतम कइले.”\nधर्मपाल जी के अनुसार, “1802 ई. के करीब बंगाल प्रेसिडेंसी में देसी तरीका से टीका लगावला पर पाबंदी लगा दिहल गइल. एह वजहि से जबरदस्त महामारी फइलल. भारत में पुरान समय से रोग के रोके वाला गंभीर और व्यापक उपाय रहे. बाकिर अंगरेज ओके जानि-बूझि के दबवलसि आ आपन विकसित कइल तकनीक के पक्ष में हवा बनावे खातिर देसी तरीका पर पाबंदी लगा दिहलसि.”\nधर्मपाल जी लिखले बानीं कि अंगरेज आपन तकनीक के प्रचार खातिर भारतीय टीका पद्धति पर रोक त लगा दिहलसि, बाकिर ऊ भारत में सभखा खातिर टीका मुहैया ना करा पवलसि. एह वजह से उन्नीसवीं सदी आ बीसवीं सदी के पूर्वार्ध में भारत में चेचक के महामारी कई बेरि फइलल आ ओह में बहुते लोगन के जान गंवावे के परल.\nधर्मपाल जी सबूत आ ब्रिटिश अभिलेखागार में रखल दस्तावेजन के आधार पर एह सोच के भी खारिज कइले बाड़े कि आयुर्वेद में सर्जरी ना रहे. उ लिखले बाड़े कि अंगरेजन के जब ताकत बढ़ि गइल त 1795 से 1815 के बीच ऊ भारतीय सल्य चिकित्सा पद्धति के अवैज्ञानिक बतावे खातिर बार-बार परचार कइलेस आ ओकरा खारिज करत रहले स. जबकि उहनियें किहां राखल दस्तावेजन में लिखल बा कि अठारहवीं सदी तक भारतीय वैद्य लोगन के सल्य चिकित्सा ज्ञान आ ओकर इलाज में चलन खूब रहे.\nबाकिर बार-बार के प्रचार से देसीयो लोग माने लागल कि ई खराब बा, आ अंगरेजन के इलाज आ सल्य चिकित्सा ठीक बा. जइसे-जइसे अंगरेजी शिक्षा बढ़त चलि गइल, ओइसे-ओइसे एह सोच के विस्तार होत चलि गइल.\nबनारस के हिंदू विश्वविद्यालय में आयुर्वेद के पढ़ाई त पहिले से होत रहे, एमबीबीएस यानी एलोपैथी के पढ़ाई बाद में सुरू भइल. आयुर्वेदाचार्य रंजीत शर्मा जी के कहनाम बा कि बीएचयू के एमबीबीएस के पहिलका बैच के विद्यार्थीयन के सल्य चिकित्सा बीएचयू के आयुर्वेद विभाग के वैद्य लोग सिखवले रहले.\nओइसे पश्चिमी मेडिकलो साइंस मानेला कि दुनिया के सबसे पुरान सर्जन सुश्रुत ऋषि रहले. इहे वजहि बा कि ऑस्ट्रेलिया के मेलबर्न विश्व विद्यालय के मेडिकल कॉलेज के मुख्य दुआर पर वैद्यराज सुश्रुत के मूर्ति लगावल गइल बा.\nई सभ जानकारी आ उदाहरण से साफ बा कि आयुर्वेदो एह सभ जानकारी आ निपुणता से लैस रहे. बाकिर हमनीं के ओह सभ के भुला गइल बानीं जा. (लेखक उमेश चतुर्वेदी वरिष्ठ पत्रकार हैं. यह उनके निजी विचार हैं.)\nBhojpuri: फेल बा हवाई जहाज के सवारी, सभसे अगाड़ी हमार बैलगाड़ी...\nBhojpuri: पुरनिया लोग कहले बा- कम खाईं, गम खाईं... पढ़ीं काहें...


फिरू बसन्त चलि आइल – Anjoria\nफरवरी 3, 2017 अशोक द्विवेदी, कविता, भोजपुरी\nओढ़नी पियर, चुनरिया हरियर / फिरु सरेहि अगराइल\nजाये क बेरिया माघ हिलवलस, रितु बसन्त के आइल!\nफुरसत कहाँ कि बिगड़त रिश्ता, प्रेम पियाइ बचा ले\nसब, सबका पर दोस मढ़े अरु मीने-मेख निकाले\nसीखे लूर नया जियला के, उल्टे बा कोहनाइल !!\nक्रूर-समय का अँकवारी में, दमघोंटू संवेदन\nकहाँ हिया के भावुकता के समुझे आज निठुर मन\nअपना हक-हिस्सा खातिर, बा सभे आज छरियाइल !!\nहानि-लाभ का गुणा-गणित में, के देखे सुघराई\nपीढ़ा ऊँच भइल वैभव के, नीक लगे प्रभुताई\nबजट-बसन्ती हरलस मति, मन-सुगना बा मुरछाइल!!\nका बसन्त, का फागुन, सबमें भेदे-भाव समाइल\nराजनीति के भंग इहाँ, हर कुँइयाँ लगे घोराइल\nतबो जगावत लोकरीति के फिरु बसन्त चलि आइल !!\nसखि रे रितु बसन्त के आइल !!


– डा॰ प्रकाश उदय\nभाषा-विज्ञान में जवना के भाषा कहल जाला, तवना में, जवन कहे के होला, जतना आ जइसे, तवन कहा पाइत ततना आ तइसे, त केहू के ‘आने कि’, ‘माने कि’, ‘बूझि जा जे’ भा ‘जानि जाईं जे’ काहे के कहे के परित? काहे के कबो कविता, कबो कहनी, कबो कुछ, कबो कुछ में अपना भाषा के कबो ताने-नवावे, कबो धिरावे-नचावे के परित? काहे के उरेहे परित चित्र, गढ़े परित मूरत, काहे के गोपी लोग के ‘बैननि’ से ‘नैकु’ कहला का बादो ‘अनेकु’ कहे के परित ‘नैननि’ से आ रहल-सहल सब कुछ अपना हिलल-हिया -हिचकीनि- से!\nआ जवन कहल जा सकेला, जतना आ जइसे, तवन लिखल जा सकित, ततना आ तइसे, आ लिखलका के पढ़ल जा सकित, ओतना आ ओइसे, त आज मूर्धन्य ‘ष’ के उचार अलोपित ना हो गइल रहित. आ सोचीं, कतना मजा आइत, जब लता जी के गावल गीत अपना लिखइला का बाद पढ़ाइत त उनुके आवाज में पढ़ाइत, ओही लय-लोच के साथे! बाकी कइल का जाव, मनवा से त अक्सर लते जी के लय उठेला, कंठवा से फूटेला त लयवा निकहा लतहरइला लेखा लागे लागेला.\nअब ई बात दोसर बा कि कवनो-कवनो अइसनो हालत होला जवना में कह के ना कहाय, लिख के कहा जाला. ईहो बात दोसर बा कि कहलका उड़ जाला, लिखलका अड़ जाला. कि लिखतंग का आगे बकतंग काम ना करे. ईहो कि कहले जीभ ना धराय, लिखले हाथ धरा जाला.\nभोजपुरी में लिखे-पढ़े के जवन कठिनाई बा तवना के भोजपुरी में लिखाय-पढ़ाय के एह कमी से जोड़ के देखल जा सकेला. ई एगो मुँहे लागल, काने सटल भाषा के हाथै लगावे, आखे सटावे में आवे वाला कठिनाई ह – आ एकर कवनो काट बा त इहे आ अतने बा कि एकरा लिखाय-पढ़ाय के कमी के कम कइल जाय. दूगो बात केतरी नी गँठिया लेबे लायक बा. एक त ई कि लिखे-पढ़े में कठिनाई के चलते, लिखाय-पढ़ाय में कमी नइखे, लिखाय-पढ़ाय में कमी के चलते लिखे-पढ़े में कठिनाई बा आ दोसर ई कि लिखहीं लायक लिखल जाई, तबहीं पढ़े लायक पढ़ा पाई.\nत, भोजपुरी में लिखा-पढ़ी के कठनाई जब बाद के बात बा, ‘कमी’ ओकरा पहिले के बात बा, त चाहीं त ईहे कि पहिलके बतिया प पहिले बतिया लेहल जाय, एह ‘कमी’ के ‘काहे’ में ना बहुत, त थोर-बहुत त चलिए लिहल जाय. असल में, भोजपुरियन के जोर जतना अपन कहला प रहल बा ओतना अपना आ अपने भाषा में कहला प नइखे रहल. असहीं ना भोजपुरी-भूगोल के कतने कवि ब्रजभाषा के भोजपुरी भइला प भाषा वैज्ञानिक लोग के केतने किन्तु-परन्तु लगावे के मोका मिल जाला. अब एकरा के बमड़ई कहे केहू, भा बड़पनई – भोजपुरियन के भरोसा ‘भाव अनूठो’ प रहल बा, ‘भाषा कोउ होय’. ओकरा हमेशा से एगो बड़ जमात में रहे के आदत रहल बा, अकसरुआ भइला के कवनो सजाय से कम नइखे मनले ऊ. भारत से बहरियो, जइसे मारीशस में, भोजपुरी भाषीय के सबसे बड़ जमात, अपना जमात के कुछ अवरु पसारे खातिर क्रियोल अपना लेलस आ अइसे कि भोजपुरी लागल बिसरे. परदेस कमाये गइला प दोसर भाषा-भाषी लोग जले भकुआइल रहेला तले त भोजपुरिया भाई लोग ओह परदेस के भाषा मे ढुक के भितरे से बतियावे लागेला. अब ई बात दोसर बा कि आपन भोजपुरी छोड़वले ना छूटे, आ भाई जी लोग चाहे अंग्रेजी बूके चाहे अरबी, हाँ अक्सर त मुँह बावते चिन्हा जाला कि कहाँ से चल के इहाँ चहुँपल बा लोग.\nअसहीं, जब राष्ट्रभाषा के रुप मे हिन्दी के बात आइल त भोजपुरिया लोग ओकरा के अइसे अपनावल, अतना अगरा के, अपना भोजपुरी के भइला अतना बिसरा के, कि ईहो बिसर गइल कि हिन्दी ओह लोग के मातृभाषा ना ह, ओकरा के सीखे के होला. आ हिन्दिए ना, कवनो दूसरकी भाषा के सीखे के एके, इकलौता जरिया ह पहिलकी भाषा, मातृभाषा. एह बिसरला से, हो सकेला कि सु-फरलो होखे, बाकिर कु-फरल जादे. ई कु-फरलका हिन्दियो के खाता में गइल, भोजपुरियो के. हिन्दी के खाता में एहू तरे कि ओकर एगो राष्ट्रीय के बजाय प्रादेशिक छवि बन गइल, भोजपुरी के खाता में एहू तरे कि ओकरा अपना लिखाय-पढ़ाय के लते ना लागे पावल. आ आज जब हिन्दी के देशभाषिक पहचान देवे खातिर भोजपुरी के ओकरा से अलगा एगो आपन साहित्य-संपन्न पहचान के पुनरुपरावे के उपाय कइल जाता त अनेक में से एक कठिनाई भोजपुरी के लिखाय-बँचाय के लेके बा.\nका कइल जाय, लिखे-पढ़े के जवन मोसल्लम अभ्यास बनल भोजपुरियन के, तवन हिन्दी के साथे. तवना हिन्दी के साथे जवन साहित्य-भाषा बनल मुद्रणोत्त्र का जमाना में, ओकरा चाल से चाल, ताल से ताल मिलावत. अब भोजपुरी का करो, अपना स्वरुआ सुभाव से चल के ‘तें चल्’ लिखो कि हिन्दी के व्यंजनुआ सुभाव के बले ‘तू चलऽ’? भोजपुरी में त ‘चल’ आ ‘चलऽ’ के अलावा ‘चलि’ आ ‘चलु’ खातिरो जगहा बा. ‘फलनवा चलि गइले’ खातिरो जगहा बा आ ‘चलु चिलनवा, तोरा के देख लेब’ खातिरो. बनारस ओर आके त भोजपुरी एकरा साथे एगो ‘चला’ अवरु जोड़ देला आ चाहेला कि एह ‘चला’ के आ हिन्दी के ‘चला’ के (जइसे ‘वह चला’) के ‘आ’ अतहत मत पढ़ल जाय. मुश्किल ई बा कि बरियात में ‘घोड़ा चली’, ‘हाथी चली’ के जवन ‘चली’ बा, ओह चली में जवन ‘ली’ बा, ओह ‘ली’ में जवन ‘ई’ बा, तवना के तनी अवरु बढ़ा के, तनी अउरु दिर्घिया के अगर ई कहीं कि ‘अब तू त चली जा’ त मतलब होई कि ‘अब तू त चलिये जा’, ‘अब तुम तो चले ही जाओ’. अब सोचीं कि ऊ दीर्घ से तनी कम दीर्घ पढ़ल जाय, भा अइसे लिखल जाय कि ऊ दीर्घ से तनी जादे दीर्घ पढ़ल जाय. एकर एक उपाय त ई बा कि कुछ संकेत बना लेहल जाय, ऊपर-नीचे कुछ खड़ी-पड़ी रेखा लगावे जइसन. बकिर ई कुल्ह चले वाला नइखे. सरलता से जटिलता के तरफ चलल ना आसान बा ना उचिते बा. उहो ओह जुग में जवन वर्णमाला से बहरिआव खातिर छटपटात बुझाता, जवन उकार-इकार तक लगावे के झंझट से बाँचत रोमन में एसमेसियावत बा! ह्रस्व ‘ए’ आ ह्रस्व ‘ओ’ वाला संकट हिन्दियो के साथे बा, आ एह संकट से बचे के पढ़निहार लोग खातिर कुछ नियम-कानून बनावल जा सकेला. आचार्य विश्वनाथ सिंह अपना ‘मानक भोजपुरी वर्तनी’ में कुछ बतलवलहूँ बाड़े. लिखे में कुछ लोग कुछ प्रयोग अपनी तरफ से चलावल, जइसे ‘चलऽ’ लिखे खातिर विकारी के बदले ‘अ’ लिख के चलअ, ई ना चलल. कुछ लोग पढ़निहारन प तनी जादहीं भरोसा क के खाली च आ ल लिख के छोड़ देहल, लोग जरुरत के मुताबिक ‘चल’ पढ़ लेवे चाहे ‘चलऽ’. एक उपाय त ई हो सकेला कि ‘चलऽ’ लिखे खातिर ‘च’ आ ‘ल’ के एके माथे, एके शिरोरेखा में ना लिखके, फरके-फरके लिख देहल जाय – च ल. बाकिर अइसे छितरइला प लिखनिहार-पढ़निहार दूनो छितराये लगिहें. अइसना में पंच बीचे के राहें चलल ठीक मनिहें. हिन्दी में ‘चल’ लिखाला त ‘ल’ के ‘अ’ ना पढ़ाय त हिन्दिए के साथ पढ़े के अभ्यास में आइल भोजपुरिया पढ़वइया से ई उमेद राखल कि ऊ ‘ल’ के ‘अ’ के साथे पढ़ी, ठीक ना होई, आ ठीक ना होई एह उमेद का साथे ‘ल’ में हल के निशान लगावल. व्यंजनान्त खातिर हल लगवला से जादे व्यावहारिक होई अ-स्वरान्त खातिर विकारी लगावल. ‘चलऽ’ से काशिका वाला ‘चला’ के कामो सँपर जाई.\nअब जब ‘चल’ के साथे चलिये देले बानी जा त चलीं, कुछ दूर अवरु चलल जाय, आ चल के पहुँचल जाय ‘चलऽता’ तक. एह ‘चलऽता’ के ‘ल’ के बाद विकारी ना लगावे के परित, अगर हिन्दी के ‘चलता है’ के ‘चल्ता है’ पढ़े के लत ना लागल रहित. एह लत का चलते हालत ई बा कि ‘नासऽता’ के ‘नासता’ लिखला प ‘नास्ता’ पढ़ात देरी ना लागी. ओइसे ‘चलऽता’, ‘घूमऽता’ जइसन शब्दन में विकारी लगावे से बाँचे खातिर, आ भरसक बाँचही के चाहीं, एगो व्यावहारिक उपाय ई बा कि ‘चलत बा’, ‘घूमत बा’ लिखल जाय. एहू से कि धीरे धीरे कुछ लोग खातिर विकारी लगावल भोजपुरी में लिखला के चिन्हासी बन गइल बा आ ऊ लोग ‘ल’, ‘द’, ‘त’, ‘प’, ‘हँ’ जइसन एकाखरियो शब्दन प अद-बद के विकारी लगा देला – तू दऽ, तू लऽ, पेड़ पऽ…. . द-ल के केहू दऽ-लऽ लिखे, तवना से बढ़िया बा कि कुछ भोजपुरी क्षेत्रन मे प्रचलित द्या भा देउ-लेउ भा देव-लेव लिखाय. भोजपुरी लिखनिहार पढ़निहार लोगन के भोजपुरी के अलग-अलग इलाका में चले वाला अलग-अलग शब्द-रुपन के जानकारी रखला से लिखे-बाँचे के कठिनाई के पार करे में कुछ सहूलियत जरूर होई. ई जानत रहला प कि ‘जाइब’ छपरा में ‘जाएब’ हो जाला, कहीं-कहीं ‘जाएम’ आ काशी में ‘जाब’, कि ‘गइलीं’ भा ‘गइनीं’ बलिया में ‘गउईं’ हो जाला – अवरू ना त तुक-ओक मिलावे के कामे त अइबे करी. देवरिया देने कुछ संज्ञा शब्दन के स्वरान्त राखल जाला ह्रस्व एकार लगा के. ‘बापे के बात माने के चाहीं’, माने बाप के बात माने के चाहीं. एही एकार के तनी भ दीर्घ क लीं त ‘बापे के बात माने के चाहीं’ माने ‘ बाप की ही बात माननी चाहिए’.\nभोजपुरी-भाषी लोग के एह कुल्हि कठिनाई से पार पावे खातिर ई इयाद राखे के परी कि ऊ लोग दू भाषी ह, आ एह दुभाषीपन के सधले रहे के होई. आज जवन भोजपुरी लिखे-बाँचे के कठिनाई बा तवन एसे ना कि ऊ लोग हिन्दी अपना लेहल, एसे बा कि ऊ लोग भोजपुरी बिसरा देहल. एकरा चलते ऊ लोग ना भोजपुरिए के रहल, ना हिन्दिएके भइल. अब अगर भोजपुरी के इयाद करे के फेरा में ऊ लोग हिन्दी बिसारे लागी त जवनो बा तवनो चल जाई. जरुरी बा कि दूनो चप्पू चले. आ बराबर चले. नाय एकअल्गी मत होखे. कबो एने ओलार, कबो ओने ओलार के हाल मत होखे. संतुलन बनल रही त ईहो मिल जाई, ओने के कठिनाई के काट एने मिल जाई.\nई कुल्हि बात भोजपुरी लिखे-बाँचे के कठिनाई आ काट प बतियावे के भूमिका भर. पैंतरा भर रहल हा. असल बात, आ सिलसिलेवार, अभी बाकी बा. बात के बकिए रहला के मोल ह.\nPrevious Post: 14 गो आसान तरीका भोजपुरी मुआवे के\nNext Post: भोजपुरिका पढ़े अइनी राउर स्वागत बा. बाकिर…\nबहुत नीमन जानकारी … प्रकाश उदय जी के बहुत -बहुत धन्यवाद।।।।।\nई लेख बहुत पहिले अंजोरिया में प्रकाशित भइल रहुवे. एहसे एकरा के दुबारा प्रकाशित कइल गइल बा. धीरे धीरे अइसने रचना दुबारा एहिजा डालल जाई. आशा बा कि भोजपुरी प्रेमियन के नीक लागी.


समृद्ध परंपरा के अंत ना हो जाए – Hum Bhojpuria\nसमृद्ध परंपरा के अंत ना हो जाए\nडॉ. राजेश कुमार ‘माँझी’\nदुनिया के प्रत्येक इंसान के दिल में ओकरा माई-बाबूजी के छवि उम्र भर रहेला। सुख-दुःख के सब अवसर पर माई-बाबूजी के याद आवेला। माई-बाबूजी से जुड़ल बहुत सारा बात बा जवन हमरा भी दिल में बा। हमरा स्वर्गीय बाबूजी के नाम श्री रामदेव माँझी रहे आउर माई के नाम श्रीमती शिवकुमारी देवी हवे। हमार बाबूजी दिल्ली में महानगर टेलीफोन निगम लिमिटेड में लाइन इंस्पेक्टर के पद पर कार्यरत रहनी आ इंस्ट्रक्टर पद पर प्रन्नोत होके वर्ष 2005 में वीआरएस ले लेहनी आ अप्रैल 2012 में ब्रेन हैमरेज के चलते दिल्ली के एम्स में दम तुड़ देहनी। बाबूजी के स्वर्गवास के बाद अब हमरा सिर पर माई के ही हाथ रह गइल बा।\nजब से हम होश संभलनी अपना बाबूजी के कुछ एक खूबी हमरा मन में बइठ गइल। पहिला खूबी ई कि कवनो भी काम मन लगाके करे के चाहीं। दोसर खूबी जरूरतमंद के यथा संभव सहायता तन मन धन से करे के हम अपना बाबूजी से ही सीखनी। कुछ एक खूबी जवन हम ना सीख सकनी ऊ ह छोट मोट हाथ के काम– जइसे कि खटिया बुनाई, बढ़ईगिरी, घर के चूना-रंगाई के काम आउर खेत में मेहनत वाला काम इत्यादि जवना खातिर अफ़सोस बा। एगो आउर खूबी जवन हम ना सीख सकनी ऊ ह भोजपुरी देवी गीत, पचरा गायन, साँझा-पराती, राहू गीत, होली गीत, चइता, सोहर इत्यादि ।\nभोजपुरी के समृद्ध वाचिक परंपरा के जानकारी हमरा अपना माई बाबूजी से ही मिलल। शादी बिआह के अवसर पर जवन मांगलिक गीत औरत लोग गावेला ओकर जानकारी भी हमरा केहू दोसर व्यक्ति ना बल्कि हमरा अपना माई से मिलल। भोजपुरी के वाचिक परंपरा अब आगे कहवां ले जाई एकरा बारे में हमरा बहुते संदेह बा। कारण ई बा कि जब हम खुदे भोजपुरी के समृद्ध वाचिक परंपरा के ना सीख सकनी त आगे के संतति का सीखी। डर ई बा कि भोजपुरी के समृद्ध वाचिक परंपरा के हमनी जा कहीं गवां ना दीहीं जा।\nआज के दौर में ज्यादातर घर में पारंपरिक मांगलिक गीत के कवनो महत्व नइखे। महानगर में ही ना बल्कि गाँव देहात में भी कवनो शुभ अवसर पर फ़िल्मी गीत के शोर सुनाई देत बा । आज के मेहरारू लोग अपना सास, ददिया सास आदि से गीत गवनई सीखे से परहेज करत बा लोग। एगो आउर बात जवन मन में खलबली मचवले बा ऊ ई ह कि माई बाबूजी के बाद अधिकतर घर-आँगन में परिवार के आपस में जोड़के के रखी? आज देखेके ई मिलत बा कि एगो घर आँगन में भाई के भाई से नइखे बनत जवना के कारण अनेकानेक बा। एकही घर में आज दस दस को चूल्हा जलत बा। केहू के माई बाबूजी ई ना चाहेला कि ओकरा जिनगी में ही उनकर बच्चा लोग में जमीन जायजाद के चलते बंटवारा हो जाए, जवन आज अधिकतर परिवार में हो रहल बा। आज माई बाबूजी के प्यार तराजू पर तौलात बा। का एकरे के आधुनिकता आउर विकास कहल जाई ?\nआज एकल परिवार में मानसिक अवसाद, एकाकीपन आदि देखल जा सकेला जवन कि संयुक्त परिवार में कबो सुने के ना मिलत रहे। कोरोना जइसन वैश्विक महामारी आज फेर से संयुक्त परिवार के अहमियत देश दुनिया के बता देले बा। दुनिया में पइसा के बल पर सब कुछ संभव नइखे। पइसा से परिवार के प्यार ना ख़रीदा सकी। पइसा से केहू अपना माई बाबूजी आउर घर-परिवार के सदस्य लोग से शुभकामना आ सुख समृधि के आशीष ना खरीद पाई।\nआज जरूरत ई बा कि परिवार के सदस्य एक दोसरा पर विश्वास करे, एक दोसरा के धोखा ना देबे, एक दोसरा के सुख दुःख में मन से शामिल होखे आ सहयोग करे ना कि देखावा खातिर। माई बाबूजी ऊ छायादार गाछ होखेला लोग जेकर छाया सब बच्चा लोग पर एक जइसन मिलेला जइसे कि सूर्य-किरण। का हमनी के नवही पीढ़ी अपना अपना माई बाबूजी जइसन ऊ छायादार गाछ ना बन सकेनी जा जवना से प्रेरित होके हमनी के भावी पीढ़ी में भी ई गुण प्रसारित हो सके।\nएकरा आलावा आज समय के इहो मांग बा कि हमनी जा अपना अपना माई बाबूजी से भोजपुरी के समृद्ध वाचिक परंपरा के सीखीं जा आउर आज जरुरत इहो बा कि माई बाबूजी के मधुर कंठ से जवन किस्सा कहानी, गीत, भजन, सोहर, झूमर सुनेके मिलत बा ओकरा के रिकार्ड कइल जाए आ ओकरा के लिपिबद्ध कइल जाव।\nए दिशा में हम अपना माई के मुख से उच्चारित कुछ मांगलिक गीत के रिकार्ड, लिपिबद्ध आ अनुवाद करे के शुरू कर देले बानी ताकि दुनिया के बता सकीं कि हम अपना माई बाबूजी से का सीख पइनी। बाबूजी के लिखल एगो कॉपी हमरा लगे थाती स्वरूप बा जवना में राहू पूजा से संबंधित गीत बा। बाबूजी के लिखल राहू पूजा के गीत त हमरा लगे बा जवना के हम पढ़ सकेनी पर कवना तरह से गावल जाई ई हम अपना बाबूजी से ना सीख सकनी जवना के अफ़सोस जिंदगी भर रही। एही कारण हम चाहत बानी कि रउवा लोग भी अपना अपना माई बाबूजी से भोजपुरी के समृद्ध वाचिक परंपरा के सीखीं। कोरोना महामारी के दौर में माई बाबूजी से परिवार के एक साथ बांध के रखे के गुण भी आज सिखल जरूरी महसूस हो रहल बा। देर भइला पर कहीं माई बाबूजी के साथे समृद्ध परंपरा के अंत ना हो जाए।\n« एक्के डाँट में आत्मनिर्भर हो गइनीस्व. शैलजा कुमारी श्रीवास्तव – एक परिचय »


'भोजपुरी जंक्शन' के 01- 30 जून, 2021 वाला अंक डाउन लोड करके खोलते मन प्रसन्न हो गइल। माई-बाबूजी के संस्मरण वाला अंक आ उहो सै पृष्ठन के। हमरा जानते 'भोजपुरी जंक्शन' ऊ पहिला पत्रिका बा, जवन माई-बाबूजी पर केंद्रित विशेषांक निकलले बा। फुटकर ढंग से कविता, कहानी, लघुकथा,संस्मरण त कबहुँ-कभार हिंदी-भोजपुरी के पत्र पत्रिकन में मिल जाला, बाकिर गोटगर ढंग से एह विषय पर लिखवावे आ सामग्री प्रस्तुत करे के श्रेय रउरा मिलत बा। राउर संपादन आ संपादकीय सोच के हमार साधुवाद। हम कामना करत बानी कि पत्रिका अइसहीं आपन पहिचान बनवले राखी।\nअस्सी बरिस के उमिर में मोबाइल पर पढ़नी माई-बाबूजी विशेषांक\nहिन्दी-भोजपुरी के मजिगर, मंजल आ उत्साही साहित्यकार-सम्पादक श्री मनोज भावुक के सतत कुछ नया सोचे-समझे आ सिरिजे के अकूत क्षमता आ योग्यता के नायाब नमूना बा- 'भोजपुरी जंक्शन' के हाल में छपल माई-बाबूजी विशेषांक।\nएह अंक के 'सम्पादकीय' में मनोज जी ठीके कहलें बाड़ें कि जेकर सृष्टि हमनीं खुदे बानीं ओकरा व्यक्तित्व के मूल्यांकन अपना शब्दन के जरिए भला कइसे संभव बा? बिल्कुल संभव नइखे आ सही कहीं त मूल्यांकन-विवेचन संस्मरण विधा के उद्देश्यो ना होला। संस्मरण में भावाभिव्यंजना, मार्मिकता, रुचिरता, तथ्यन के सच्चाई आ साफगोई बहुत जरुरी होला। साथही चरितनायक के प्रति लेखक के एगो खास तरे के निस्संगतो आवश्यक गुण ह संस्मरण विधा के, जवना के बदौलत ऊ वर्ण्य व्यक्तित्व सार्वजनीन असीम श्रद्धा भा आत्मीयता के अधिकारी बन जाला। टी.एस.एलियट एकरे के 'निर्वैयक्तिकता के सिद्धांत' कहके निरूपित कइले बाड़ें आ उत्कृष्ट सर्जक खातिर बहुत जरूरी मनले बाड़ें। एह वैचारिक निष्कर्ष पर एह अंक के परखला के बाद हमरा ई महसूस हो रहल बा कि अधिकतर लेखक अपना माई-बाबूजी पर लेखनी चलावे के क्रम में ना त कवनो अतिरंजना के फेरा में पड़ल बाड़ें ना बाबूजी-माई के बहाने अपने व्यक्तित्व के पनपावे-पसारे बदे आपन दबल-छिपल मनोरथ पूरा करत दिखत बाड़ें। भोजपुरी लेखक के ई प्रौढ़ता रेखांकित करे योग्य बा। माई-बाबूजी के व्यक्तित्व के मूल्यांकन कहल त तनिका बढ़िया ना होई बाकिर सांच पूछीं त ओह लोग के प्रेरणादायी रूप, महत्व, विचारन के प्रासंगिकता आदि पर जेतना बढ़िया उनकर समझदार संतान सोच सकत बिया ओइसन दोसरा से संभव नइखे। मतलब कि अपना माता-पिता पर ओकर संतति जेतना बढ़िया से कुछ सोच-समझ के रच-परोस सकत बिया अउसन दोसरा से ना हो पाई।\nकवि भा कवनों रचनाकार के बारे में त इहे नू कहल गइल बा कि ऊ ब्रह्मा के समान होला-"कविर्मनीषी परिभूः स्वयंभू।" ऊ आपन संसार अपना रुचि से रच लेला-"यथास्मै रोचते विश्वं तथेदं परिवर्तते।" फेर ऊ अपना माई-बाबूजी के छवि गढ़े में फेल हो जाई-ई कहाँ संभव बा।"आत्मा वै जायते पुत्रः" जे जेकर सृष्टि बा ओकर भाव-अभाव-स्वभाव-प्रभाव उहे नू सबसे बढ़िया तरे जानीं। हमनीं सभे मानव भगवान के सिरिजना बानीं त भगवत्ता के सर्वाधिक महत्व त हमनिये नू जानब।\nएह विशेषांक के एक-एक रचना हमरा ऊपर के विचारन के पोख्ता करत बाड़ी सं। कैलाश गौतम जी पर सरोज त्यागी जी के संस्मरण, शारदा बाबू पर रंजन जी के आलेख, मनोज जी के अपना माई पर लिखल आलेख 'ऊ कोरा काहे नइखे भुलात' आ साथही सौरभ पांडेय, भालचंद त्रिपाठी,भगवती प्रसाद द्विवेदी, उमेश चतुर्वेदी, कौशल मोहब्बतपुरी,मंजरी पांडेय, आदित्य अंशु, राजेश मांझी आदि के रचनन के पढ़ि के मन अघा जात बा। सगरी रचना एक से बढ़िके एक बाटे।\nभगवान-भगवती के हमनी में केहू नइखे देखले। बाकिर अपना शरीर के जनक के मरजादा गहिराहे भाव से बूझल जाव त, भगवान के संसार आ आपन जिनिगी के कार-बार के वाहक दूनो लोगन के सहजही सरधा से नमन करत महसूस कइल जा सकेला। जबकि एही लगले दोसर सोच माई-बाबूजी के नितांत मानव सुलभ भाव के सान प राखत परखे के कोरसिस करत लउकेले। संपादकीय में मनोज जी कहतो बाड़े - ’ई साँच बा कि उ लोग भगवान ना ह। त अगर ओह लोग से कवन भूल हो जाय त दिल बड़ा क के भुला जाये के चाहीं..’ अइसना दूनो तरहा के भावन के भँवर में बूडत-उतरात एह अंक के अक्सरहाँ हर लेखक गुजरत बुझाइल बा।\nपत्रिका के एह अंक में साहित्य के नजरिये से सहेजे जोग कवनो अस्मरन बड़ुये त, ऊ कैलाशजी गौतम प उनका पुत्री सरोज बहिनी के आलेख बा। कैलाश जी हिन्दी-भोजपुरी के आधुनिक साहित्य के केन्द्र प के नाँव हवे। अपना बाबूजी प बोलत मनोज भावुक जी कहत बानीं- ’नोकरी लागते लोग के लागेला कि जिनगी सेफ हो गइल बाकिर इहो ओतने साँच बा कि नोकरी करे वाला आदमी अपना जिनगी के बहुत संभावना के मार के बइठ जाला।’ एह भाव के गहिराई बुझे के जरूरत बा। मनोज भाई के कलम में रस बा, भाव बा। बलुक इहे रस, इहे भाव, इहे सरधा सभन के कलम से छलकहीं के रहे। भाव, रस आ सरधा के एकसार उछाह अनिता सिंह जी, आशा सिंह जी, अन्विति सिंह जी, उमेश चतुर्वेदी जी, डॉ आदित्य अंशु जी, राजेश्वर सिंह जी आ कनक किशोर जी, विनय बिहारी सिंह जी, सुनील कुमार पाठक जी, कृष्ण कुमार जी, बद्रीनाथ वर्मा जी, तारकेश्वर राय ’तारक’ जी जइसन ढेर भावुक आ हिरदै में सरधा राखत बेटा-बेटी लोगन के कलम से छलकल बा। हमार मूल मकसद लेखक लोगन के नाँव जतावल भर नइखे, बलुक जवन अस्मरनन के हम एह हफ्ता में पढ़ि सकल बानीं। छोटहीं में कौ-एक कृतग्य बेटा-बेटी लोग आपन-आपन अस्मरन लेके आइल बा। हमहूँ अपना पापा प सोचत-बिचारत आपन बेर-बेर ओदात आँखि सङे कलम चलवले बानीं। एह लिखल्का के बलुक पापा पढ़ सकिते। बाकिर, अपना माई के इयाद पारत भगवती प्रसाद द्विवेदी जी जवना भाव से अपना बड़की माई के चर्चा कइले बानीं, ऊ बेर-बेर लोरा देवे के तागद राखऽता। सङहीं, भोजपुरिया समाज में बाल-विधवा के लेके जवन ’आहि’ उपटि के शाब्दिक भइल बा, ऊ गागरि में सागर तरहा सोझा आइल बा। एही लगले एह अंक में साक्षात्कार के विधान में जवन बतकही सोझा ले आवल गइल बा, ओह दूनों साक्षात्कारन के तासीर दू तौर के भलहीं लउक रहल बा, बाकिर निकहा मनलग्गू बा। पढ़ि जाये खातिर धेयान घींचऽता। एही लगले, विष्णुदेव तिवारी जी के आलेख-सह-आलोचना प अलगे से धेयान जाता - ’मनोज भावुक के कवितन में माई’। ’तोर बउरहवा रे माई’ के आलोक में एह आलेख के मर्म प निकहा से निगाह जा रहल बा।\nआज भोजपुरि भाषा के सेवा, प्रचार-प्रसार आ आम जन तक पहुंचावे में जौन भूमिका " भोजपुरी जंक्शन " के बा, बहुत कम संस्था भा पत्र-पत्रिका उ स्तर तक पहुंच पवले बा।\nअबकी बेर के " माई-बाबूजी विशेषांक " आपन माई-बाबूजी के प्रति श्रद्धा आ आदर समर्पित करे के अवसर देलस,एसे बढ़ के और का हो सकsता। भोजपुरी के जे भी सेवक लोग बा, जी भर के माई-बाबूजी के प्रति आपन श्रद्धा सुमन एक से एक आलेख आ संस्मरण के द्वारा प्रकट कइले बा लोग।\nसम्पादक श्री मनोज भावुक के संपादकीय " पानी प पानी लिखे के कोशिश " ई विशेषांक के सगरी भाव के अपना में समेट लेले बा। माई-बाबूजी के संस्कार आ पुण्य कर्म के बाल-बच्चा पर केतना असर होला, ई एगो श्लोक के माध्यम से उहां के बहुत हीं सुंदर ढंग से बतवले बानी। सम्पादकीय सम्पूर्ण विशेषांक के दर्पण होला जे विशेषांक के विशिष्टता बतावेला आ ई माने में श्री भावुक जी के सम्पादकीय शत प्रतिशत खरा उतरता।\nश्री तारकेश्वर राय " तारक " जी के " अम्मा रे अम्मा ", श्री अखिलेश्वर मिश्र जी के " माई-बाबूजी के बात कान में गूंजत रहेला " आ बाकी सब विद्वान लोग के शब्दांजली बहुत अच्छा लागल। सब कर जिक्र भले हीं हम नइखीं क पावत, बाकी हमार प्रणाम आ आदर सबका खातिर बा जे आपन माई- बाबूजी के एतना आदर आ सम्मान के साथ स्मरण कइल। सब विद्वान लेखक लोग के गोड लागsतानी।\n'माई-बाबूजी विशेषांक' पर कुछ लिखे के पहिले हम एह पत्रिका के संपादक मनोज भावुक जी के एह बात खातिर बधाई देतानी कि माई-बाबूजी जइसन विषय पर रउरा विशेषांक निकाले के विचार कइनी।\nएह अंक में कुल 36 गो रचना छपल बा। जवना में पहिला राजनीति से सम्बंधित बा त अंतिम समीक्षा ह। बाकी 34 रचना में 13 गो बाबूजी से सम्बंधित बा, 10 गो माई से त 11 गो दूनू आदमी से। अब एही से बुझा जाई कि हमनी के अपना माई-बाबूजी पर कुछ लिखे खातिर केतना उत्सुक बानी सन । एकर सबसे बड़का कारण ई बा कि हमनी के अपना माई-बाबूजी के चरणन में आपन भावांजलि अर्पित करेके चाहत रहनी ह सन बाकिर अवसर ना मिल पावत रहल ह। जब अवसर मिलल त आपन उद्गार प्रकट कर देहनी सन। बाकिर भावुक जी के शब्दन में 'पानी प पानी लिखे के कोशिश' में का हमनी के अपना रचना से न्याय कर पइले बानी? जे हमरा के संस्कार आ आकार देहलस ओकरा के हम अपना शब्दन से आकार का देब?\nसंपादकीय एतना नीमन लागल ह कि मन करSता कि मुंहजबानी रट लिहल जाओ लइकन नियर! 'पानी प पानी लिखे के कोशिश' अइसन शानदार आ क्लासिक शीर्षक,कि हम खाली लिख के नइखीं बतावे सकत! रउरा के विशेष बधाई एह खातिर मनोज भैया!\nभोजपुरी जंक्शन के 'माई-बाबूजी' विशेषांक पढ़ के जियरा अघा गइल। बूढ़ पुरनिया के प्रति आदर-सम्मान देहल हमनी के सनातनी परंपरा हऽ जवना के जिंदा रख के, बल्कि ई कहीं कि आगे बढ़ावे खातिर श्री मनोज सिंह भावुक जी के जतना प्रशंसा कइल जाए कम बा। जिनगी के कवनो भरोसा नइखे रह गइल। कब के साथ छोड़ जाई कहल नइखे जा सकत। अइसन में ई नवका पीढ़ी के मन में आपन बुजुर्गन के प्रति भाव व्यक्त करे के सोनहर मउका मिलल जवना के एगो धरोहर मान के भविष्य में संजो के रखे लाएक अंक के परिकल्पना कइनी, एह खाती उहां के साधुवाद आ भोजपुरी जंक्शन के उत्तरोत्तर बढ़ंती के पुरहर सुभकामना देतानी।\nसंपादकीय ( हर बेर की तरह ) बहुत बढ़िया लागल हs ... बाकी सामग्री का बारे में भी पढि के राय देत बानीं।\nभोजपुरी जंक्शन के "माई-बाबूजी" विशेषांक हाथ में बा। कई बेरी पढ़ गइनी आ मन इहे सोच के गदगद होता कि आज के समय मे जहाँ अधिकांश लइका लोग बिरधासरम खोजता लोग, ओह माहौल में, ओह परिवेश में मनोज भावुक जी अतना लमहर काम के बीड़ा उठावे के हिम्मत कइनी आ सभका सोझा रखियो देहनी। आज खाली उहें के ना ,बलुक कतना माई-बाबूजी के आसिरवाद उहाँ के मिलता, कहल कठिन बा। लमहर काम भइल बा। मनोज जी के साथे पूरा संयोजक लोगन के बधाई बा। एक से बढिके एक माई-बाबूजी के संस्मरण रउआ सँजोअले बानी। बधाई बा, क्रम बढ़त रहे, भोजपुरी के माथ चमकत रहे।\n'भोजपुरी जंक्शन के 'माई-बाबूजी विशेषांक' के समाज में बहुत सराहल जा रहल बा। साधारणतया एह तरह के विशेषांक जल्दी पढ़े के ना मिलेला।\nमाई-बाबूजी के, घर-परिवार आ लइका-लइकी के जीवन में, केतना महत्व बा, इ पत्रिका पढ़ला पर समझ में आ रहल बा। सब लेख में अमूमन एके बात सामने आ रहल बा कि माई-बाबू जी पर लिखल आसान नइखे। ये बात के पुष्टि संपादक मनोज भावुक जी के सम्पादकीय, 'पानी प पानी लिखे के कोशिश' से हो जाता जेमे सम्पादक महोदय विचार के ताकत में परवरिश आ परिवेश के भूमिका के वर्णन कइले बानी।\nविष्णुदेव तिवारी जी के समीक्षा, 'मनोज भावुक के कवितन में माई' बड़ा ही मनभावन बा।\n« निज हड्डी से लड़त रहेले माईसमय के राग ह “सुनीं सभे” »


प्रयोगकर्ता वार्ता:Ajayamaurya - विकिपीडिया\nस्वागतम्! नमस्कार Ajayamaurya जी, भोजपुरी विकिपीडिया पर राउर बहुत स्वागत बा!\nAjayamaurya जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,140 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--Sanjeev bot (talk) १८:०५, ११ सितम्बर २०१४ (UTC)\n"https://bh.wikipedia.org/w/index.php?title=प्रयोगकर्ता_वार्ता:Ajayamaurya&oldid=625834" से लिहल गइल\nएह पन्ना पर आखिरी बेर संपादन 24 सितंबर 2018 के 04:54 बजे भइल रहल।


छपरा जिला में ईंटा से कूँच के एगो किसान के हत्या – टटका खबर\nसारण जिला के गड़खा इलाका के फेरुसा गांव मे काल्हु देर रात आपसी झगड़ा का चलते एगो संपन्न किसान के ईंटा से कूँच के हत्या कर दिहल गइल.\nपुलिस से मिलल जानकारी बतावत बा कि फेरुसा गाँव के पैंतालिस साल के शैलेश कुमार सिंह के कुछ दिन पहिले गाँवही के कुछ लोग से भइल रहुवे. काल्हु देर रात जब ऊ अपना गाड़ी से कहीं जाए खातिर निकललन त पहिले से घात लगा के बइठल लोग उनुका के पकड़ लिहलसि आ ईटा से कूंच कूंच के मुआ दीहले स.\nआजु सबेरे पुलिस लाश के पोस्टमार्टम ला छपरा सदर अस्पताल भेज दिहलसि आ शैलेश कुमार के परिवार वालन का शिकायत पर छब्बीस लोग का खिलाफ नामजद मुकदमा लिख लिहलसि. सगरी आरोपी गाँव छोड़ के फरार हो गइल बाड़े सँ आ पुलिस ओहनी के पकड़े ला छापामारी करे में लागल बिया.\nTags: गड़खा, छपरा, हत्या


ग्रामीण प्रबंधन संस्थान के प्रतिष्ठा गिरावे के साजिश – टटका खबर\nग्रामीण प्रबंधन संस्थान के प्रतिष्ठा गिरावे के साजिश\nगुजरात के आनन्द में स्थापित इरमा के प्रतिष्ठा गिरावे के साजिश का खिलाफ ओहिजे के एगो प्रोफेसर के वी राजू आवाज उठवले बाड़न. प्रो॰ राजू के कहना बा कि जे लोग इरमा के मूल चरित्र के बदले के कोशिश कर रहल बा से गलत बा आ ओह लोग के संस्था बदले के बदले अपना में बदलाव ले आवे के चाहीं ना त संस्थान छोड़ के चल जाये के चाहीं. संस्थान के संस्थापक डा॰ वर्गीज कूरियन संस्थान के मूल चरित्र बदले का कोशिश का खिलाफ साल २००६ में चेयरमैन पद से इस्तीफा दे दिहले रहलें आ उम्मीद जतवले रहलें कि संस्थान के मूल चरित्र में बदलाव ना आवे दिहल जाई. कूरियन तब कहले रहलें कि किसानन के मालूम बा कि उनका खातिर बेहतर का बा. किसानन के बस अतने चाहीं कि उनका अपना लक्ष्य का प्राप्ति में सहायता देबे खातिर प्रशिक्षित प्रबंधक मिल सकसु.\nबाकिर अब संस्थान के मौजूदा चेयरमैन योगेन्द्र कुमार अलघ, आ डायरेक्टर विवेक भण्डारी संस्थान के चरित्र बदलल चाहत बाड़न ऊ इरमा के आईआईएम के बी टीम बनावल चाहत बाड़न. उनकर कोशिश बा कि नया कालेज खोलल जाव जहाँ उद्योग जगत के जरुरत पूरा करे वाला प्रबंधक पैदा कइल जाव.\nप्र॰ राजू के कहना बा कि एह मकसद से बोलावल विचार गोष्ठी में संस्थान के फैकल्टी के बोलावल त गइल रहे बाकिर ओह लोग के बस बइठका में बइठे तक के संकेत दिहल गइल रहे कुछ बोले भा विरोध करे के ना. जवन वक्ता बोलावल गइल रहलें तवन अइसन रहलें जिनका के बेर बेर इयाद करवला के जरुरत रहे कि इरमा ग्रामीण प्रबंधन के संस्थान ह.\nदेश के एह प्रतिष्ठित संस्थान में आ रहल गिरावट का खिलाफ सगरी बुद्धिजीवियन के जुटला के जरुरत बा.\nकांग्रेस के निमन लागे लागल मजहबी राजनीति\nयूपी के स्वास्थ्य विभाग के बदहाली


आस्तीन के साँप फेरु दिल्ली दोहरवलें – टटका खबर\nApr 14, 2020 कोरोना, दिल्ली, प्रवासी मजदूर, बांद्रा, मरकज, लॉकडाउन\nआजु भोरे दस बजे देशवासियन के संबोधित करत पीएम मोदी लॉकडाउन3मई ले बढ़ावे के एलान करत कहलें कि राज्य सरकारन से आ विशेषज्ञन से बाति करि के सरकार इहे सही समुझलसि कि ल़ॉकडाउन3मई ले बढ़ा दीहल जाव.\nपीएम मोदी इहो कहलन कि समय के माँग बा कि सगरी देशवासी एह लॉकडाउन के पूरा से सफल करावसु. भरोसा दिहलन कि 14 अप्रेल से 20 अप्रेल का बीच बढ़िया से ताड़ल जाई आ जवना इलाका में लॉकडाउन सफल रही आ कोरोना के नया केस पनपे ना दी ओह इलाका में लॉकडाउन में कुछ छूट दीहल जाई जेहसे कि जान का साथे जहानो के चिन्ता कइल जा सको. कहलन कि खेती बाड़ी के सीजन मे खेतिहरन ला छूट देबे पर विचार कइल जा सकेला आ काल्हु बुध ले एह बारे में अधिका जानकारी दीहल जा सकी.\nलॉकडाउन बढ़ल करीब करीब पहिले से तय हो गइल रहुवे आ पूरा देश मान लिहले रहुवे कि 30 अप्रेल ले त लॉकडाउन रहबे करी बाकिर देशद्रोहियन के साजिश उपरि बेरा ले आपन खेल खेलिए गउवे. पहिलका बेर लॉकडाउन के एलान का दिने दिल्ली में साजिशन हल्ला उड़ावल गइल कि यूपी बिहार खातिर बस दिल्ली का सीमा पर खड़ा बाड़ी सँ. दिल्ली के आआपा सरकार एह काम में भीड़ बढ़ावे का मकसद से बाकायदा डीटीसी बसन के जगहे जगह से चलववलसि. एह चलते दिल्ली में भयंकर माहौल बन गइल रहुवे. ऊ त गनीमत रहल कि यूपी के मुख्यमंत्री योगी आदित्यनाथ हजारन बस लगवा के एह भीड़ के हटावे के काम कइलन. बाद में तबलीगी जमात के मरकज वाला साजिशो खुलल आ इहो कहल गइल कि दिल्ली के प्रवासी मजदूर त एह साजिश के मोहरा भर रहलन कि कोरोना पसारे जमात बाकिर नाम बदनाम होखो प्रवासी मजदूरन के. कुछ अइसनो अनेसा जतावल गइल कि एह साजिश में कोशिश रहुवे कि बिहार यूपी के मजदूरन के भगवा के ओह लोग वाला रोजगार पर बांगलादेशी आ रोहिंग्यन घुसपैठियन के लगवावल जा सके.\nआजु दुसरका लॉकडाउन का दिने अइसने साजिश मुम्बई के बांद्रा टीसन का लगे कइल गइल. ओहिजे एगो बडहन मस्जिदो बा जवना के लाउडस्पीकर से एह भीड़ के हटावे के काम कइल जा सकत रहुवे. बाकिर अइसन कुछ ना भइल आ देखते देखत चालीस हजार से बेसी दिहाड़ी मजदूर ओहिजा जुट गइलें. ओह लोग के बतावल गइल रहुवे कि लॉकडाउन बढ़ला का बावजूद बांद्रा से ट्रेन खुलीहें सँ आ मजदूर अपना गाँवे जा सकीहें. बाद में कई घंटा के मशक्कत का बाद एह भीड़ के हटावल गइल. पुलिस के लाठी भँजला का बाद भीड़ भाग चलल. अब एह मामिला पर राजनीतिक दोल्हापाती के खेल शुरु हो गइल बा. शिवसेना के कहना बा कि केन्द्र सरकार का चलते अइसन हालात पैदा भउवे. भाजपा के कहना बा कि उद्धव नाकाबिल साबित हो गइलें.\nएह राजनीतिक बयानबाजी में एह साजिश के मामिला पर लीपा पोती आसान हो जाई. जइसे कि दिल्ली के मरकज वाला मामिला पर लीपापोती हो रहल बा. देश में कोरोना के कहर पसारे में मरकज के बड़हन हाथ बा. बाकिर दिल्ली के आआपा सरकार मरकज के नाम लीहल बन्द क दिहले बिया जबकी कोरोना के मरीजन में दू तिहाई से बेसी मरीज मरकज वाला बाड़ें.


हमनी के सबसे बड़ आदत ह चापलूसी – Anjoria\nJanuary 27, 2014 Editor लस्टम पस्टम 0\nजाड़ के दिन रामचेला आ बाबा लस्टमानंद बइठल कौड़ा तापत रहले. बात चलल देश के हाल पर आ चलत-चलत चलि आइल हमनी भारत के लोग का शौक पर.\nबाबा पूछले कि ‘जानऽ तारऽ, अपना देश के लोग के सबसे बड़हन शौख का ह ? केहु कुछ बतावल, केहु कुछ. बाबा कहले, “ई भारत देश में तहरा लोगन के ना रहे के चाहीं. अपना देश के लोग के सबसे प्रिय शौख ह चापलूसी चाहे चमचागीरी. जवन काम तहरा ना आवत होखो त ई चापलूसी के बदौलत ओहू काम के बड़का जानकार हो जइबऽ. हम अइसन ढेरे आदमी के जानेनी जे दुनिया के कवनो भाषा में दस लाइन सही ना लिख सके आ ऊ बड़का अखबार के सम्पादक हो के कवन ना कवन ईनाम पा लेहलस. चापलूसी ई देश के धर्मनिरपेक्षता ह. अगर केहू ना करवाये त पक्का जान ल कि करत होई. चापलूसी के पहिलका अक्षर होला ‘चा’, अब तूं कहबऽ ‘तऽ ?’ भाई चाशनीओ के पहिलका अक्षर होला ‘चा’. दूनो एके नाहिन लसलस. दू तार के चाशनी. चापलूसो दू तरह के होले सन. हां एगो ऊ जे खुदे लसलस बा. सबसे ज्यादा लसलसा लोग बाजार में रहेला. बाजार में एगो चाशनी के बड़का कड़ाह हमेशा चढ़ल रहेला. लेकिन बजार केहु के भाव ना देला ऊ बस भाव तय करेला. बजार ओही के सम्मान करेला जेकर भाव तय हो जाला. हँ त कहत रहनी कि चापलूस दू तरह के होले सन. पहिलका बजारू जेकर भाव बजार से तय होला. आ एगो होला देखा देखी के. रामबड़ाई करऽतारे त जोखन तिवारिओ करिहें. बजार में कुछ लोग जेकर चापलूसी करत लउकेला ओकरे चापलूसी में टूट परेला लोग. अब चाहे अम्बानी के होत होखो चाहे मोदी के. अइसन लोग आपन दिमाग ना लगावे, आपन मन ना टोए. आ बे दिमाग के काम करे वाला लोग के बुड़बक कहल जाला. अब ई बुड़बक शब्द कहां से आइल एकरा खातिर कबो टाईम मिली त आपन संघतिया डा. ओ. पी सिंह से एकरा बारे में बतियाएब. फिलहाल त चापलूसने से हरान बानी. हं त ई बुड़बक शब्दो बिना सोचले काम करे वाला खातिर छोट बा. एकरो से बड़हन शब्द के दरकार बा. लेकिन ऊ शब्द एहिजा लिखल ना जा सके.\nबाजार के रणनीति एकदम पारदर्शी होला. ओकरा जेकरा में नाफा लउकेला ओकरा के पहिले लोकप्रिय बनावेला आ तब धीरे से ओकरा के महान बना देला. ई सब चापलूसी के माया ह लेकिन चापलूसी व्यापक रूप में तब कामयाब होई जब बजार से आवे.\nजब अनेरिया राजा हो जाव (बतकुच्चन – १४५)


टटको में टटका खबर : 12 अक्टूबर 2014, अतवार – Anjoria\nटटको में टटका खबर : 12 अक्टूबर 2014, अतवार\nराष्ट्रपति प्रणब मुखर्जी के नार्वे आ फिनलैंड के सरकारी दौरा पर जाए से पहिले विदा करत उपराष्ट्रपति हामिद अंसारी, केन्द्रीय मानव संसाधन विकास मंत्री स्मृति इरानी आ दिल्ली के उपराज्यपाल नजीब जंग.\nइलाहाबाद टीसन पर सीआरपीएफ के एगो सिपाही ट्रेन का आगा कूद के जान दिहलसि.\nनीतीश कुमार कहलन कि भरप पसारे वाला गद्दी पर आ गइले आ जनता के नीक दिन आइल चाहे ना झाड़ू के नीमनका दिन जरूरे आ गइल.\nप्रधानमंत्री नरेन्द्र मोदी के वाराणसी दौरा हुदहुद का चलते रद्द क दिहल गइल.\nकाशी हिन्दू विश्वविद्यालय के सर सुन्दर लाल चिकित्सालय के एम्स के दर्जा दिआवे खातिर मशहूर हृदय रोग विशेषज्ञ डॉ ओम शंकर काल्हु सोेमार से विश्वविद्यालय परिसर में बेमियादी अनशन करीहें.\nरोहतास जिले के भानस पुलिस चौकी का तेवड़ा गांव से एगो गाड़ी से सवा क्विशटल गाँजा बरामद कइलसि पुलिस बाकिर अपराधी भाग निकलले.\nचौधरी अजीत सिंह का बोलहटा पर मेरठ में भइल किसान रैली में प्रधानमंत्री रहल एच.डी. देवगौड़ा, शरद यादव, आ नीतीश कुमार समेत अनेके दिग्गज जुटलें आ नई दिल्ली के सरकारी बंगला 12 तुगलक रोड के चरण सिंह स्मारक बनावे के माँग कइले.\nभारत में पहिला बेर होखत फुटबाल के इंडियन सुपर लीग में आजु अतवार का दिने कोलकाता के टीम मुम्बई सिटी टीम के 3-0 से हरा दिहलसि.\nआईसीसी के एकदिना रैकिंग में एह घरी दिलचस्प दौर चलत बा आ हर मैच का बाद माथ पर के तीन गो जगहा पर नाम बदल जात बा.\nभाजपा नेता डॉ. प्रेम कुमार कहलन कि अगिला बेर अगर भाजपा के सरकार बने के मौका मिलल त मुख्यमंत्री पद ला उनकर दावा सबले बरियार रही. एकरे के कहल जाला पोखरा में मछरी नौ नौ कुटिया बखरा.\nजोहोर बारु में होखत चउथा सुल्तान जोहोर कप जूनियर हाकी टूर्नामेंट में पिछला बेर के चैम्पियन भारत आपन विजयी शुरुआत करत न्यूजीलैंड के 2-1 से हरा दिहलसि.\nनीतीश कुमार के सिद्धान्त बघारे वाला बयान पर गाभी मारत भाजपा नेता सुशील कुमार मोदी कहलन कि वाह रे सिद्धांत, चारा घोटाला करे वाला लालू के गोदी में बइठे का बेरा कहाँ रहल, हरियाणा में शिक्षक बहाली घोटाला करे वाला ओम प्रकाश चौटाला खातिर प्रचार करत कहाँ गइल.\nउत्तर प्रदेश में डीलर प्वाइन्ट रजिस्ट्रेशन के धीमा रफ्तार पर असंतोष जतावत सरकार का ओर से कहल गइल बा कि दस दिन का भीतर अपना किहाँ से बिकाइल वाहन के रजिस्ट्री ना करवावेवाला डीलर के सर्टिफिकेट निलम्बित क दिहल जाई.\nप्रधान मंत्री नरेन्द्र मोदी महाराष्ट्र में चुनाव सभा में वादा कइलन कि अगर राज्य में भाजपा के सरकार बनत बा त तुलजापुर के आधुनिक पर्यटन जगह बना दिहल जाई.\nभाजपा के उत्तर प्रदेश अध्यक्ष डा.लक्ष्मीकांत बाजपेई राज्य में बढल बिजली दर वापिस लेबे के माग कइले बाड़न. जानत बाड़े कि वापिस ना होखी बाकिर माँगे में कवन नुकसान!\nगोण्डा जिला के इटियाथोक इलाका में दहेज हत्या का एगो मामिला में कब्र से निकाल के मरे वाली औरत के लाश अदालत के आदेश से पोस्टमार्टम खातिर भेजल गइल.\nफुटबाल के दि इंडियन सुपर लीग के आजु कोलकाता में उद्घाटन भइल. एह लीग में आठ गो शहर के टीम शामिल भइल बा आ सत्तर दिन ले एह लीग के मैच चलत रही. उमेद बा कि तीन साल बाद ई इंग्लिश प्रीमियर लीग का तरह मशहुर हो जाई आ साल में सात से आठ महीना तक खेलल जाई. सुपर लीग फुटबाल से देश में फुटबाल के प्रति लोग के पसन्द अउर बढावे के काम होखी आ देश में बढ़िया फुटबाल खिलाड़ी उभर के सामने अइहें.\nभोपाल का एगो समारोह में आआपा के नेता आ कवि कुमार विश्वास प्रधानमंत्री नरेंद्र मोदी के हाल के अमरीका यात्रा के बड़ाई कइलन आ कहलन कि एहसे देश के गौरव बढल बा.\nलखनऊ में काल्हु 13 अक्टूबर से राष्ट्रीय स्वयं सेवक संघ के दस दिन के अधिवेशन में संगठन आ राजनीति चरचा का साथ ही नरेन्द्र मोदी सरकार के कामकाजो के समीक्षा हो सकेले.\nविदेशी मुद्रा भंडार में लगातार पँचवो हप्ता गिरावट दर्ज भइल बा. 03 अक्टूबर के पूरा भइल हप्ता में करीब तीन अरब डालर के कमी भइल बा.\nभारत आ चीन के अधिकारी 16 अक्टूबर से बइठक क के चुमार जइसन हालाता दुबारा पैदा ना होखे खातिर काम करीहें. बइठक दू दिन चले वाला बा.\nहुदहुद तूफान आंध्र प्रदेश के तट पर चहुँपल. चहुँपे बेरा हवा के रफ्तार हर घंटा 200 किलोमीटर के रहल. हुदहुद तूफान का चलते बिहार आ पूर्वांचलो में बरखा हो रहल बा.\nबिहार के दवा घोटाला में बिहार मेडिकल सर्विसेज एंड इन्फ्रास्ट्रक्चर कॉरपोरेशन लिमिटेड प्रबंध निदेशक प्रवीण किशोर समेत खरीद समिति के दसो सदस्यन के निलंबित कर दिहल गइल. स्टेट ड्रग कंट्रोलर हेमंत कुमार आ निदेशक (स्वास्थ्य सेवाएं) डॉ सुरेंद्रो कुमार के निलंबित कइल गइल बा आ तवना घरी विभाग के संयुक्त सचिव रहल संजय कुमार के निलंबन के अनुशंसा केंद्र सरकार के भेजल गइल बा.\nयूपी के सिनेमाघरन पर सरकार का तरफ से सोलर पैनल लगावे खातिर अनुदान देबे के फैसला लिहल गइल.\nबिहार के भोजपुर जिला में सामूहिक दुष्कर्म के शिकार भइल छह गो मेहरारूवन में से पाॅच गो के सरकारी नौकरी दिहल गइल. एह लोग से बंदूक के नोक पर तीन गो बदमाश कुकर्म कइले रहले.\nसमाजवादी चिंतक डा॰ राममनोहर लोहिया के पुण्यतिथि पर आजु यूपी सरकार के मंत्री शिवपाल सिंह यादव का हाथे लोहिया के भाषणन के सीडी जारी कइल गइल. जगहे जगह लोग सभा कर के लोहिया के श्रद्धांजलि दिहले.\nबिहार बोर्ड के मैट्रिक आ इंटर परीक्षा खातिर पंजीयन करावे के तारीख बढ़ा दिहल गइल. अब मैट्रिक ला 16 अक्टूबर ले आ इंटर ला 20 अक्टूबर ले पंजीयन करावल जा सकेला.\nरोहतास जिला के नोखा इलाका में आरा सासाराम मेन रोड पर सबेरे एगो सड़क हादसा हो गइल जवना में एक आदमी के मौत हो गइल. बाद में खिसियाइल लोग घंटन सड़क जाम कर के राख दिहले.\nटटको में टटका आज के खबर पढ़ीं…..\nPrevious Post: हुदहुद माने का आ तूफान के ई नाम के राखल?\nNext Post: एगो झाड़ू कई गो संभावना


प्रयोगकर्ता वार्ता:Howard61313 - विकिपीडिया\nस्वागतम्! नमस्कार Howard61313 जी, भोजपुरी विकिपीडिया पर राउर बहुत स्वागत बा!\nHoward61313 जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 22,746 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Howard61313&oldid=625993" से लिहल गइल\nएह पन्ना पर आखिरी बेर संपादन 24 सितंबर 2018 के 05:13 बजे भइल रहल।


टटका खबर, मंगल, १३ मार्च २०१२ | Anjoria's Weblog\nटटका खबर, मंगल, १३ मार्च २०१२\nPosted on मार्च 13, 2012 by Anjoria\nप्रदेश से होखे वाला राज्यसभा के दस सीट के चुनाव में मायावती आ मुनकाद अली बसपा का ओर से आपन परचा दाखिल कइलन. बसपा दू गो राज्यसभा सदस्य जीतवा सकेले अपना संख्या बल के सहारे.\nएगो खबर में बतावल गइल बा कि मायावती का लगे ११२ करोड के जायदाद बा जबकि सोनिया गाँधी दुनिया के सबले धनी राजनेतन में चउथा जगहा पर बाड़ी. उनुका लगे करीब नौ सौ अड़तालीस अरब के संपति बा.\nबलिया में जनमल हिंदी साहित्यकार छियासी साल के अमरकांत के आजु नामवर सिंह का हाथे ज्ञानपीठ पुरस्कार दिहल गइल. एह पुरस्कार में पाँच लाख रुपिया नगद आ एगो प्रशस्तिपत्र दिहल जाला. समारोह इलाहाबाद संग्रहालय में आयोजित भइल.\nबेरोजगारन के रोजगार दिलवावे में नाकाम रहल सेवायोजन कार्यालयन पर आजुकाल्हु आपन नाम चढ़वावे खातिर बड़हन भीड़ जुटत बा. नाम चढ़वावे वाला लोग कवनो रोजगार खातिर नइखे भीड़ लगावत ओह लोग के त सपा के वादा बोलावत बा. सपा कहले रहुवे कि बेरोजगारी भत्ता दिहल फेर शुरू कइल जाई. हर जगहा सेवायोजन कार्यालय पर काउन्टर के संख्या बढ़ावल गइल बा तबहियो भीड़ सम्हरात नइखे.\nपटना में दीघा से लिहले दीदारगंज ले गंगा नदी का किनारे सात किलोमीटर लमहर सड़क बनावे के काम चार साल में करा लिहल जाई. साथ ही गंगा सेतु के समानान्तर एगो सड़को पुल बनावल जाई.\nवित्त मंत्री आ उपमुख्यमंत्री सुशील कुमार मोदी एगो सवाल का जवाब में विधानसभा में कहलन कि बिहार के माली हालत अइसन नइखे कि केन्द्रीय वेतनमान हू ब हू दिहल जा सके.\nसहरसा से पटना का बीच एगो राज्यरानी एक्सप्रेस सतरह मार्च से शुरू होखी जवन रोज सबेरे सहरसा से चल के पटना आई आ फेर पटना से दुपहरिया में खुल के साँझि ले सहरसा चहुँपी.\nउत्तराखंड के मुख्यमंत्री पद पर आजु विजय बहुगुणा के किरिया दे दिहल गइल बाकिर एह मौका पर सतरह गो बागी विधायक गैरहाजिर रहले. हरीश रावत के समर्थक विधायक सोनिया गाँधी के फैसला से बहुते नाराज बाड़े.\nभठियरपन के आरोपी कांग्रेसी नेता कृपाशंकर सिंह के आजु सुप्रीम कोर्ट कुछ राहत देत उनुका संपति के कुर्की पर रोक लगा दिहलसि बाकिर जाँच पर कवनो रोक लगावे से साफ इंकार कर दिहलसि.\nकेन्द्र सरकार लोकसभा में बतवलसि कि ऊ श्रीलंका के तमिलन खातिर चिंतित बिया आ लागल बिया कि संयुक्त राष्ट्र मानवाधिकार आयोग में श्रीलंका के खिलाफ प्रस्ताव पर कवनो कारगर नतीजा हासिल होखे.\nगृहमंत्री पी.चिदम्बरम कहले बाड़न कि राष्ट्रीय आतंकवाद निरोधक केन्द्र पर विचार करे खातिर अगिला महीना सोलह तारीख के दिल्ली में मुख्यमंत्रियन के बइठक बोलावल जाई जेहसे कि मतभेद मेटावल जा सके.\nकेन्द्र देश में मवेशियन के आबादी बढ़ावे खातिर एगो राष्ट्रीय मवेशी नीति बनावत बिया जवना में राज्यसरकार खातिर दिशा निर्देश होखी.\nछत्तीसगढ विधानसभा में आजु बिलासपुर के एसपी राहुल शर्मा के आत्महत्या लेके बहुते हल्ला भइल. विपक्ष के आरोप बा कि खनन माफिया का दबाव का चलते उनुका आत्महत्या करे के पड़ल.\nजम्मू काश्मीर क्रिकेट एसोसिएशन के धन में हेरा फेरी के आरोप फारुख अब्दुल्ला पर लगावत पीडीपी बड़हन बवाल मचवलसि जवना चलते विधानसभा के कार्यवाही कुछ देर ले रोके के पड़ गइल.\nमणिपुर के मौजूदा मुख्यमंत्री ओकराम इबोबी के सोनिया गाँधी फेरू कांग्रेस विधायक दल के नेता बना दिहली.\nपजाब में प्रकाश सिंह बादल काल्हु मुख्यमंत्री पद के किरिया लीहें. एक जमाना बाद पंजाब में कवनो सरकार दुबारा बनल बा.\nमध्यप्रदेश सरकार मुरैना जिला में आईपीएस अधिकारी नरेन्द्र कुमार के हत्या कहात घटना के सीबीआई से जाँच करवावे के सिफारिश करे के फैसला कर लिहलसि. एही मसला पर मुख्य विपक्षी दल कांग्रेस के बोलावल राज्यव्यापी बंद के थोड़ बहुत असर कई जगहा देखे के मिलला.\nबम्बई उच्च न्यायालय आजु सीबीआई के फटकार लगवलसि कि आदर्श हाउसिंग सोसायटी घोटाला में सबूत रहला का बादो कवनो आरोपी के अबही ले काहे गिरफ्तार नइखे कइल गइल.\nबम्बई उच्च न्यायालय शिरडी सांई ट्रस्ट के शिरडी के नया प्रबंधन समिति बनावे के आदेश दिहलसि.\nराज्यसभा चुनाव में तृणमूल कांग्रेस कांग्रेसी उम्मीदवारन के समर्थन ना करी. ई बाति कांग्रेसे के प्रदेश अध्यक्ष प्रदीप भट्टाचार्य कहले बाड़न.\nबांग्लादेश में एगो नाव डूबला का बाद नाहियो त डेढ़ सौ लोग लापता बा. अठारह गो लाश मिल चुकल बा.\nइजरायल आ फिलीस्तीनी मिलिशिया गाजा पट्टी में हिंसा बंद करे पर सहमत हो गइल बाड़े,\nमालदीव के अहमद सलीम काल्हु काठमाण्डू में सार्क के महासचिव के पदभार सम्हार लिहलन.\nअमरीकी राष्ट्रपति बराक ओबामा के कहना बा कि अफगानिस्तान से अमेरीकि सेना के वापसी एगो जिम्मेदार तरीका से होखे के चाहीं.\nसीरिया के होम्स शहर में चलत सरकारी हिंसा में अनेके नागरिकन के जान चल गइल.\nपाकिस्तान के एगो बारह सदस्यीय न्यायिक आयोग साल २००८ के मुंबई आतंकी हमला के गवाहन के बयान दर्ज करे खातिर काल्हु दिल्ली चहुँपत बावे.\nपाकिस्तान के उत्तर वजीरिस्तान कबायली इलाका में अमेरिका के ड्रोन हमला से नाहियो त आठ लोग मरा गइल.\nअंतर्राष्ट्रीय क्रिकेट परिषद एगो अखबार में छपल ओह खबर के खारिज कर दिहलसि कि साल २०११ के विश्व कप क्रिकेट टूर्नामेंट में भारत आ पाकिस्तान के बीच भइल सेमीफाइनल फिक्स रहुवे. आईसीसी एह आरोप के जाँचो ना करवाई.\nढाका में एशिया कप क्रिकेट टूर्नामेंट के दुसरका मैच में भारत श्रीलंका के पचास रन से हरा दिहलसि. सचिन एक बेर फेर सस्ते में आउट हो गइलन जबकि गंभीर आ कोहली शतक जमावल लोग. ड़फान पठान चार गो विकेट लिहलन.\nकेन्द्र सरकार आजु हैदराबाद में नैटको फार्मा के कैंसर के दवा नेक्सावार बनावे आ ओकरा के कम दाम पर बेचे के इजाजत दे दिहलसि. एह दवाई के पेटेंट बेयर का लगे बा जवना से नब्बे फीसदी कम दाम पर नैटको फार्मा एह दवाई के बेची. एक महीना के दवाई खरच जवन दू लाख अस्सी हजार पड़त रहुवे तवन अब आठ हजार आठ सौ अस्सी रुपिया में मिल जाई. एहसे गुर्दा आ लीवर कैंसर के रोगियन के फायदा होखी.\nमुंबई शेयर बाजार आजु २२६ अंक के बढ़त लेत सतरह हजार आठ सौ चौदह पर बंद भइल.\nबुध का दिने संसद में रेल बजट पेश करीहें रेल मंत्री दिनेश त्रिवेदी.\nकेन्द्र सरकार दिल्ली, कोलकाता, मुंबई आ चेन्नई में एह साल का पहिला जुलाई से डिजिटल एडरेसेबल सिस्टम, डीएएस लागू करे के फैसला कइलसि जवन मौजूदा केबल सिस्टम के जगहा ली. सरकार के कहना बा कि पर्याप्त संख्या में डिजीटल सेट टॉप बक्सा के इंतजाम कर लिहल गइल बा.


नाम त वइसे ओह स्कूलन के प्ले स्कूल हऽ, बाकि ओहमें दाखिला करावल खेल ना हऽ.\nएगो दोस्त के बेटा के नाम लिखावे खातिर अइसने एगो प्ले स्कूल में गइनी.\nजी, बीस हजार शुरु में लागी, फेर तीन हजार रुपया महीना लागल करी - प्ले स्कूल के मैनेजर बतलावत बा.\nदेखीं, हम रउरा से मेडिकल भा इंजीनियरिंग कालेज के एडमीशन के फीस नइखीं पूछत. हम त प्ले स्कूल के फीस पूछत बानी - हम आपन बात कहनी.\nजी, हमहूं प्ले स्कूले के फीस बतावत बानी आ रउरा के कंसेशन वाली बतलावत बानी. एने डिस्काऊंट दे रहल बानी सन. बगैर डिस्काऊंट के फीस रउरा के बता दीं, त राउर हार्ट फेल हो सकेला. खालिस चार लाख के कार में राउर मित्र आइल बाड़न. हमनी के पूरा फीस सुनके त ई दहल जइहन - मैनेजर दयाभाव से मामिला साफ कइलस.\nप्ले स्कूल मैनेजर फेर पूछलस - जी बताईं, रउरा अपना बच्चा के कवना कवना कोर्स में लगावल चाहब? माऊंटेनियरिंग, अंतरिक्ष विज्ञान, भरत नाट्यम?\nहम कहनी - जी अबहीं त बच्चा सिर्फ एबीसीडी सीख जाव, इहे बहुत बा.\nरउरा त गजबे बकचोन्हर बाप बानी जी, जे तीन साल के बच्चा के सिर्फ एबीसीडी सिखावल चाहऽतानी. ओहिजा देखीं, ऊ पेरेंट्स चाहत बाड़न कि उनकर बच्चा अपना तीसरका वर्षगांठ पर एस्ट्रानोट बन जाव आ अपने बानि कि सिर्फ एबीसीडी का पीछे पड़ल बानी. पुअर चैप! - स्कूल मैनेजर डँटलस.\nबाकि छोटहन बच्चा से का उम्मीद राखल जाव - हम कहनी.\nदेखीँ, हऊ पेरेंट्स चाहत बाड़न कि उनकर बच्चा भरतनाट्यम करके देखावे अपना दूसरी वर्षगांठ पर. आ हऊ बच्ची जवन रोवत बिया ओकर महतारी एह बात खातिर खिसियाइल बाड़ी कि ओकरा रोवला में सुर ठीक से काहे नइखे लागत. ऊ पचास हजार रुपया खर्च कइलन ओकरा के म्यूजिक सिखावे पर. अब ऊ चाहत बाड़न कि प्ले स्कूल में क्लासिकल सिंगिंग कंपटीशन होखो. बाकि क्लासिक गावे वाला ज्यादा बच्चे बाड़े सन ना. रउरा लेखा बैकवर्ड पेरेंट्स का वजह से अइसन कंपटीशन ना हो पावे. रउरो अपना बच्चा के प्लीज इनकरेज करीं ना क्लासिकल गावे खातिर. तीन साल त बहुत उम्र होला, क्लासिकल सीखे खातिर - प्ले स्कूल के मैनेजर हमरा के समुझा रहल बा.\nबात में दम बा, तीन साल त अब बहुत बड़ उम्र होला.\nकई बच्चा त एके साल में भरतनाट्यम परफारमेंस देबे खातिर बेचैन बाड़न सन. बलुक ऊ त कम ओकनी के बपसी बेसी बेचैन बाड़न जा.\nबाकि हम नइखीं चाहत कि एह बच्चा पर एही उमिर में अतना बोझा पड़ जाव.\nरउरा एह सभे के बैकवर्ड पेरेंट बुझात बानी. हमरा बुझात बा कि एगो स्कूल रउरा जइसन पेरेंट के ट्रेनिंग देबहूं खातिरर खोले के पड़ी. रउरा इन्तजार करीं, ओह स्कूल में राउर नाम जरुर लिखवा दिहल जाई.\nचलीं, बकचोन्हर बपसी विद्यालय खुले के इन्तजार कइल जाव.


बिग बी खातिर धुन बनावल सपना साँच होखे जइसन बा – मधुकर आनंद – Anjoria\nएगो संगीत शिक्षक से कामयाब संगीत निर्देशक बनल मधुकर आनंद त अपना कैरियर में वइसे त अनेके उपलब्धि हासिल कइले होखीहें बाकिर फिल्म “गंगादेवी” में बिग बी खातिर बनावल अपना धुन के मधुकर आनंद आपन श्रेष्ठतम हासिल मानेलें. मधुकर आनंद के संगीत से सजल ‘गंगादेवी’ में हर मिजाज़ आ अंदाज़ के गाना बाड़ी सँ. एहमें दू गो गाना परदा पर अमिताभ बच्चन गावत नजर अइहें. एह गानन के धुन के प्रशंसा खुद अमिताभ बच्चब कइलन खास करि के होली वाला गाना कें जवना में मधुकर आनंद ठेठ भोजपुरिया अंदाज़ पिरवले बाड़न. ओह गाना के त बिग बी मुरीद हो गइलन.\nबतौर संगीतकार मधुकर आनंद के जलवा एह घरी अपना शबाब पर बा. बाकिर मधुकर आनंद बिग बी पर फिल्मावल अपना दुनु गाना के हकीकत में बदलल आपन सपना मानत बाड़े.


खबर एक नजर में (11 मई 2011) – टटका खबर\nखबर एक नजर में (11 मई 2011)\nविधानसभा चुनाव के पूर्वानुमान\nकाल्हु पाँच गो राज्यन में हो रहल विधानसभा चुनाव के आखिरी दौर के मतदान रहे जवना के खतम होखते हर बेर का तरह टीवी मीडिया आपन आपन पूर्वानुमान बतावे लगलन. सभकर एक राय बा कि पश्चिम बंगाल में अबकी वामफ्रंट के जोरदार हार के सामना करे के पड़ी आ ओकर विधायकन के संख्या साठ का आसपास सिमट जाई. ईहो अंदाजा लगावल जा रहल बा कि हो सकेला कि ममता के तृणमूल अपने दम पर बहुमत में आ जाव आ कांग्रेस के तब मुँह बावे के मौका ना मिल पाई. तमिलनाडु का बारे में ई एकमत राय पर नइखे चहुँपल. स्टार न्यूज का मुताबिक ओहिजा कड़ा टक्कर बा आ हो सकेला कि करुणानिधि के सरकार बाँच जाव. जबकि बाकी चैनल जयललिता के जीत तय बतावत बाड़े. केरल का बारे में फेर एक राय बा कि ओहिजा यूडीएफ के बहुमत मिल जाई. आसाम का बारे में फेर एक राय नइखे. ओहिजा त्रिशंकु विधानसभा हो सकेला.\nयूपी में बिजली कमी के मूल कारण बिजली के चोरी बा\nसरकारी आँकड़ा के बात मानल जाव त यूपी में बिजली के माँग आ आपूर्ति के बीच एगारह हजार मिलियन यूनिट सालाना के अंतर बा जबकि गायब बिजली सालाना पन्द्रह हजार मिलियन यूनिट बतावल जा रहल बा. अब सरकार एह कोशिश में बिया कि केहू तरह बिजली के ई बेहिसाब चोरी रोकल जाव आ सही उपभोक्ता तक बिजली चहुँपावल जाव. अलग बाति बा कि बिजली चोरी विभागीय कर्मचारियन का मिलिभगते से होला. कुछ जगहा राजनीतिक दबाव का चलते बिजली चोरन पर कड़ाई ना हो पावे. वइसे बिजली चोरी में बड़का उद्योग आ संस्थान पहिला नंबर पर आवेलें.\nसोनिया के सभा कहाँ करावल जाव\nकांग्रेस पार्टी के प्रस्तावित बनारस रैली १९ मई के होखे वाला बा जवना के सोनिया गाँधी संबोधित करीहें. बाकिर जहवाँ सभा प्रस्तावित बा ऊ जगहा दिल्ली से आइल स्पेशल प्रोटेक्शन ग्रुप के सही नइखे लागत. अब दोसर जगहा तय करे में कांग्रसी नेता हलकान बाड़े. ओह लोग के बुझात नइखे कि कवना जगहा सोनिया के सभा करावल जाव.\nसदानंद सिंह पर गलत बहाली करे के मुकदमा\nबारहवीं विधानसभा में विधानसभा अध्यक्ष रहल सदानंद सिंह, जे आजुकाल्ह कांग्रेस विधायक दल के नेता बाड़न, पर गलत तरीका से लिपिकन के बहाली करे के मुकदमा दर्ज करावल गइल बा. एह मामिला के आरोपियन में ओह घरी सचिव रहल झौरी प्रसाद पाल समेत बयालीस गो लोकसेवक शामिल बाड़े. राज्य सतर्कता आयोग के मिलल शिकायत का बाद भइल जाँच में ई लोग दोषी पावल गइल बा. ओने कांग्रेस प्रवक्ता विनोद शर्मा के कहनाम बा कि सबकुछ राजनीतिक कारण से पार्टी के छवि खराब करे खातिर कइल जा रहल बा. जबकि एह मामिला के पटना हाई कोर्ट तब निरस्त कर दिहले रहुवे आ नियुक्तियन के वैध ठहरवले रहुवे.\nएनडी तिवारी आपन खून के नमूना पहली जून के दीहे\nउत्तर प्रदेश आ उत्तराखंड के मुख्यमंत्री रहल नारायण दत्त तिवारी अगिला एक तारीख के आपन खून के नमूना अदालत का लैब में दीहें. उनुकर खून के नमूना से उनुकर डीएनए जाँच होखी जवना से तय हो सकी कि उनकर नाजायज बेटा होखे के दावा करे वाला रोहित शेखर सही बाड़े कि गलत. रोहित शेखर आ उनुकर महतारियो अपना अपना खून के नमूना दीहें. जाँच के सगरी खरचा रोहित शेखर के उठावे के बा. ढेर दिन ना भइल जब राज्यपाल पद पर रहत घरी तीन तीन गो औरतन का साथे आपत्तिजनक हालत में पकड़ाइल नारायण दत्त तिवारी के इस्तीफा देबे के पड़ल रहे. जब एह उमिर में उनकर ई हाल बा त उनुका जवानी में पता ना कतना गुल खिलवले होखीहें.\nआयटम नंबर के बुखार हिन्दी सिनेमा पर चढ़ले जात बा\nभोजपुरी सिनेमा त बिना आयटम नंबर डलले बनबे ना करऽ सँ बाकिर अब हिन्दीओ सिनेमा में आयटम नंबर के बोखार चढ़ल जात बा. हालत इहाँ तक हो गइल बा कि मिस्टर परफेक्सनिस्ट कहाये वाला आमिर खान तक एह आयटम का पाछा पड़ल बाड़े. आमिर अपना फिल्म दिल्ली बेली खातिर अइसन आयटम गर्ल के तलाश में बाड़े जे आयटम त धाँसू करबे करे ऊ सिनेमा के सुपरहिट अभिनेत्रियो होखो. मुन्नी बदनाम होखे त हो जाव, शीला के जवानी आग लगा देव कवनो फिकिर ना आयटम नंबर के जलवा चलत रहे के चाहीं. भोजपुरी सिनेमा के फूहड़पन के आलोचना करे वाला लोग हिन्दी सिनेमा के एह दौर पर का राय राखत बा जानल फायदेमंद रही.\nभारत आ पकिस्तान के मुकाबिला आजु\nपिछला दू बार से अजलान शाह हॉकी चैम्पियन रहल भारत के मुकाबिला आजु पाकिस्तान से होखे जा रहल बा. भारत के चैंपियन बने खातिर आपन अगिला दुनु मुकाबिला जीत के पड़ी. अबले भइल मैचन में भारत ब्रिटेन आ मलेशिया के हरवले बा, दक्षिण कोरिया से हारल बा, आ आस्ट्रेलिया का साथे बरोबरी पर छूटल बा. पाकिस्तान आस्ट्रेलिया आ ब्रिटेन से हार चुकल बा आ दु गो मैच हारल बा.\nखबर एक नजर में (10 मई 2011)